Ўш суди ўзбекистонлик қочқинни ҳибсдан озод этди\n01 декабр 2020, Тошкент вақти: 01:18\nҚирғизистоннинг Ўш вилояти суди ўзбекистонлик қочқин, Ўзбекистон томонидан исломий экстремизмда айбланиб, қидирувга берилган Муқимжон Маҳмудовни ҳибсдан озод қилди.\nБу хабарни М.Маҳмудовнинг адвокати Рустам Мамазоитов ҳам тасдиқлади.\nМ.Маҳмудов 44 ёшда бўлиб, асли Ўш вилоятида туғилган, қайта қуриш йилларида Тошкентга кўчиб бориб, ўша ерда мударрислик, “Мовароуннаҳр” нашриётида муҳаррирлик қилган, дейилади у ҳақдаги маълумотларда.\n2000 йилда М.Маҳмудов ваҳҳобийликда айбланиб қўлга олинган ва Тошкентнинг Собир Раҳимов тумани суди уни Жиноят кодексининг бир неча моддаси, жумладан, 159-модда (конституциявий тузумга тажовуз қилиш) бўйича айбдор топиб, 16 йилга озодликдан маҳрум қилган.\nМ.Маҳмудов 2004 йилнинг бошида амнистияга тушиб, озодликка чиққан ва орадан кўп ўтмай, яъни ўша йил баҳорда оиласи билан туғилган юрти - Ўшга кўчиб кетган. Апрель ойида Тошкент шаҳри прокуратураси унинг устидан янги жиноят иши қўзғаб, қидирувга берган. Мазкур қидирув орқасидан М.Маҳмудов баҳорнинг сўнгги кунида Ўшда ҳибсга олинган эди.\nМ.Маҳмудов Қирғизистонда бошпана изловчи шахс мақомига эга эди. Шунинг учун у ҳибсга олингандан кейин бу ишга Қирғизистон Миграция қўмитаси ҳам бевосита аралашди ва унинг озод қилинишида шу қўмитанинг ҳам хизмати бор.\nАдвокатнинг айтишича, Ўш вилояти судининг М.Маҳмудовни озод қилиш тўғрисидаги қарори сўнгги, ўзгаришсиз қоладиган қарордир.


10-09-2016 | 23:04\nZAMIN.UZ / Жамият / 10 Сентиябр 2016 года660\nБразилиялик футбол ишқибози ўзининг 13 нафар ўғлини таниқли футболчиларнинг исмлари билан номлаган. Бу ҳақида "Kun.uz" маълум қилди. 40 ёшли Ириней Круз ва унинг турмуш ўртоғи Жусилейда Сильва бемалол ўз ўғилларидан футбол жамоасини тузишлари мумкин. 1 ойликдан 18 ёшгача бўлган болаларнинг барчаси Бразилия ва бутун дунёга донғи кетган футболчиларнинг исми билан аталган. Жуфтлик қиз фарзанд туғилишини жуда истайди, аммо ҳозирга қадар оила фақат ўғиллар ҳисобига кенгаймоқда. Консейсан-ду-Койте қишлоғида яшовчи эр-хотин 13-фарзандининг қиз бўлишини жуда хоҳлашган эди, бироқ оилада яна бир ўғил дунёга келди. Уни бразилиялик афсонавий футболчи "Сўйлоқ" шарафига Рональдо деб номлашди. Кичик Рональдо 18 ёшли Робсон, 17 ёшли Рейнан, 15 ёшли Райан, 14 ёшли Рубенс, 13 ёшли Ривальдо, 12 ёшли Руану, 10 ёшли Рамон, 9 ёшли Ринкон, 7 ёшли Рикельме, 5 ёшли Рамирес, 3 ёшли Раи ва 2 ёшли Рафаэллардан иборат катта "жамоа"га қўшилди. Жуфтлик тўйдан олдин ўзаро келишиб олган: агар оилада ўғил туғилса, уларга отаси исм қўяди, қиз дунёга келса - онаси. Иринейнинг дунёдаги энг яхши футболчиларнинг исми "Р" ҳарфидан бошланишига ишончи комил, шу боис унинг барча ўғилларига қўйилган исмлар шу ҳарфдан бошланган. У лоақал бир фарзандининг машҳур футболчи бўлиб етишишини орзу қилади. "Уларнинг барчаси яхши футболчилар, айниқса, Робсон ва Райан - улар бизнинг юлдузли ҳужумчиларимиз", - дейди ғурур билан Ириней. У дам олиш кунлари ўғиллари ва қишлоқнинг футбол жамоаси ўртасидаги ўйинга ҳакамлик қилади. Оила бекасининг сўзларига кўра, уларнинг биргина тушлик қилиши учун одатда бир килограмм гуруч, бир килограмм дуккаклилар ва жуда катта қадоқли макарон маҳсулотлари кетади.


Тошкент шаҳрининг қоқ марказидан тарихий фоторепортаж\n"Ўқчи"га баҳор келди. Пойтахт-шаҳарнинг қоқ марказида катта қурилиш ишлари олиб борилаётганига қарамасдан, она табиат ўз сўзини айтмоқда — дарахтлар қийғос гуллаган, оқ, пушти ва сариқ гуллар, ям-яшил майсалардан баҳорий ифор таралади.\nБу ерлар бир вақтлар ҳунармандчилик, савдо-сотиқ марказларидан бири бўлган. Қадим карвонлар Тошкентнинг Қўймас (Қатағон) дарвозасидан «Ўқчи» маҳалласига кириб келган. Анҳорнинг сўл соҳилида қад кўтарган Тали Қўймас қўрғони ва дарвозани Қатағон ва Қиёт уруғига мансуб ўқчи сарбозлар қўриқлаган. Шу боисдан маҳалла «Ўқчи» номи билан юритилган (манба: «Тошкент» энциклопедияси, 2009 йил).\nЭнди бу ерлар «Ўқчи» деб аталмайди, эски, пана-пастқам уйлар, тор ва эгри-бугри кўчалар ўрнида замонавий ишбилармонлик маркази бунёд этилади. Маҳалла ўрнида маҳобатли осмонўпар бинолар қад ростлаб, чинакам савдо ва ишбилармонлик маркази — Tashkent City`га айланади.\nАйни пайтда маҳалла аҳолиси кўчиш, уйларни бузиш, қурилиш ашёларини йиғиштириш ва олиб кетиш билан банд. Ҳар қаёқда юк машиналари, экскаватор, ишчиларни кўрасиз. Бир тараф уюм-уюм тупроқ бўлса, бир томон ҳали қўл тегмаган бинолар…\nҚадимий маҳаллада кишини ғалати ўй-хаёллар қуршаб олади. Ўтмиш ва келажак чегарасида иккиланиб қоласиз ҳам: бу ерлар тарихий жойлар, бу иншоотлар ўтмишдан сўзлайди, мўъжаз туризм марказига айлантириш ҳам мумкин эди, дейсиз. Иккинчи томондан эса шаҳар марказида гўёки кимсасиздек кичик маҳалла ўрнида шаҳар ҳуснига ҳусн, кўркига кўрк бағишловчи, келгусида нафақат Тошкент, балки бутун Ўзбекистоннинг фаҳру ифтиҳорига айланиши мумкин бўлган халқаро ишбилармонлик марказининг бўлиши барча учун манфаатли деган фикрга борасиз.


Феминистларни руҳлантирган Бобурий малика - BBC News O'zbek\nФеминистларни руҳлантирган Бобурий малика\nСурат манбаси, Penguin\nҚиролича Нуржаҳон 17-асрда Ҳиндистонининг энг қудратли аёли эди. У улкан Бобурийлар Салтанатини бошқаришда катта ўрин тутган. Тарихчи Руби Лаъл нега унинг ҳукмронлигини бугунги кунда ўрганиш зарурлигини изоҳлайди.\nТуғилганида бўлажак қироличага Меҳринисо исмини қўядилар. Кейинчалик у турмуш ўртоғи, бобурий ҳукмдор Жаҳонгир томонидан Нуржаҳон деб аталади. Нуржаҳон қиролича Елизавета I дан бор йўғи бир неча ўн йил кейин дунёга келса ҳам, британиялик қироличадан фарқли ўлароқ кенгроқ ва турфароқ ерларни бошқаради.\n16 аср бошларида ҳокимиятни эгаллаган бобурийлар Ҳиндистон яриморолининг катта қисми узра 300 йилдан ошиқроқ муддат ҳукмронлик қилган эдилар. Улар Ҳиндистоннинг энг йирик ва энг қудратли сулолаларидан бири бўлдилар. Сулола ҳукмдорлари ва қироличаларининг аксарияти илм-фан, мусиқа, санъат ва меъморчилик ҳомийларига айланадилар - улар томонидан улкан шаҳарлар, улуғвор қалъалар, муҳташам масжиду мақбаралар бунёд этилади.\nСулоланинг ягона аёл ҳукмдори бўлмиш Нуржаҳон образи бугунги кунда ҳам Ҳиндистон, Покистон ва Бангладеш фольклорида кенг учрайди.\nШимолий Ҳиндистондаги Агра ва Покистоннинг Лаҳор шаҳарларида у ҳақида ҳикоялар, афсоналар ва ёдгорликларни кўплаб учратиш мумкин. Кексалар, сайёҳлар томонидан ёлланувчи йўлбошловчилар ва тарих ихлосмандлари Нур ва Жаҳонгир қандай учрашиб қолгани, бир-бирига кўнгил қўйгани борасида ҳикоялар сўзлаб бериши мумкин. Афсонага кўра, бир қишлоқда одамхўр йўлбарс пайдо бўлиб, кўплаб инсонларнинг ёстиғини қурита бошлайди. Шунда Нуржаҳон филнинг устига чиқиб, пилта милтиғи билан йўлбарсни отиб ўлдиради.\nОдамлар қироличанинг ишқий саргузаштлари, жасорати тўғрисида яхши билса ҳам, унинг ички дунёси, сиёсий заковати ва мақсадлари ҳақида кўп нарса маълум эмас. Бироқ у қанчалик ноодатий бўлишига қарамасдан бир улкан салтанат тепасига келган мафтункор аёл бўлгани аниқ.\nНуржаҳон шоира, моҳир овчи ва илғор меъмор эди. Унинг Аградаги ота-онаси мақбараси учун тайёрлаган чизмаси, кейинроқ, Тожмаҳалнинг қурилиши учун илҳом манбайи бўлиб хизмат қилади.\nАсосан эркаклар ҳукмрон дунёда ҳокимият чўққисига кўтарилган Нурнинг ўзи бирор ҳукмдор оиласидан эмас эди. У ҳукмдор ҳарамидан юқори чўққилар сари кўтарилиб, бобурийлар салтанатини Жаҳонгир билан бирга бошқарган улуғ сиймога айланади.\nСурат манбаси, Rampur Raza кутубхонаси\nҚурол тутган қиролича Нуржаҳон\nАммо у аёллар ўрни ва аҳамияти паст кўрилган бир даврда қандай қилиб қудратли шахсга айлана олди?\nБу мафтункор аёлнинг ҳар икки жинс вакилларини қўллаб-қувватлаши, Жаҳонгир билан ўзига хос севги қиссаси, орзу-мақсадлари, юрти ва халқи тўғрисида соатлаб ҳикоя қилиш мумкин.\nАл-Ҳинд. Ўша вақтлари араблар ва форслар Ҳинд дарёсининг нариги томонидаги ерларни шундай атаганлар - ўзининг бой, хилма-хил ва ўзга фикрга тоқатли маданияти билан турли динлар, қарашлар ва анъаналарнинг биргаликда осуда ҳаёт кечириши учун имкон ярата оладиган макон эди.\nНуржаҳон ёки Меҳринисо 1577 йили Қандаҳор (бугунги кундаги Афғонистон) яқинида, сафавийларнинг ортиб бораётган босими туфайли Эронни ташлаб чиқиб, нисбатан эркинроқ Бобурийлар салтанатига кўчиб келган таниқли форс зодагони оиласида дунёга келади.\nСанъатсевар, чавандоз, овчи малика\nОта юрти ва киндик қони тўкилган заминнинг омухта анъаналари таъсирида вояга етган Нур, аввалига, 1594 йили бобурийлар ҳукумати амалдори ва собиқ ҳарбий зобитига турмушга чиқади. У биринчи турмуш ўртоғи билан бирга Ҳиндистон шарқидаги Бенгалга кўчиб ўтади ва бир фарзандни дунёга келтиради.\nТурмуш ўртоғи Жаҳонгир ҳокимиятига қарши фитнада иштирок этишда шубҳалангандан сўнг бобурий ҳукмдор Бенгал ҳокимига гумондорни суд қилиш учун Аграга олиб келишни амр қилади. Бироқ Меҳринисонинг эри ҳокимнинг одамлари билан чиққан жангда ҳалок бўлади.\nБева қолган Меҳринисо кейин Жаҳонгир ҳарамига юборилади. Бўлажак қиролича бу ер аҳли аёллари эътибори ва меҳрини қозонади. 1611 йилда у Жаҳонгирга турмушга чиқиб, ҳукмдорнинг йигирманчи ва сўнгги рафиқасига айланади.\nРасмий ёзувларда бир неча аёл номи тилга олинса ҳам, Жаҳонгирнинг хотиралари ҳукмдор 1614 йилдан бошлаб Меҳринисо (малика Нуржаҳон) билан ўзига хос ишқий муносабатда бўлганидан далолат беради. Жаҳонгир суюклисини ажойиб сирдош, меҳрибон инсон, доно маслаҳатчи, тажрибали овчи, моҳир дипломат ва нозик дидли санъат шайдоси сифатида тасвирлайди.\nСурат манбаси, SM Mansoor\nАйни суратда малика ўз канизаклари билан чавгон ўйнамоқда.\nКўплаб тарихчилар ҳукмронлигининг сўнгги даврида Жаҳонгир ичкиликбозликка берилиб кетганидан мамлакатни бошқа олмай қолганига ишонадилар. Шу сабабдан ҳам Нур бошқарувнинг асосий қисмини ўз қўлига олгани тахмин қилинади. Бироқ бу фаразлар ҳақиқатга умуман яқин эмас.\nЖаҳонгирнинг ичкиликни хуш кўргани, нашаванд бўлгани бор гап. Унинг рафиқасини қаттиқ севгани ҳам ҳақиқат. Бироқ бу, фараз қилингандек, Нурнинг ҳокимиятга келишига имкон яратган омиллар эмас. Жаҳонгир ҳеч қачон суюкли рафиқасининг бошқарув ишларига аралашишидан норози бўлмаган.\nБобурий ҳукмдор билан турмуш қуришидан бироз ўтиб, Нур қиролича сифатида ўзининг илк расмий фармонини эълон қилади. Фармонда ишчининг ерга бўлган ҳуқуқларини муҳофаза қилиш борасида сўз боради. Унинг имзоси расман Нуржаҳон Подшо Бегим деб ўқилар эди.\nБу қироличанинг бошқарув ишларида мустақиллиги ва қудрати аста-секин ошиб бораётгани аломати эди.\nСурат манбаси, Silver\nНуржаҳон ва Жаҳонгир исмлари битилган кумуш танга.\n1617 йилдан бир томонига Жаҳонгир, иккинчи томонига Нур исми босилган олтин ва кумуш тангалар муомалага чиқарилади. Маҳкама расмийлари, хорижий элчилар, савдогарлар ва сайёҳлар тез орада қироличанинг қудратини сеза бошлайдилар.\nҲукмдор маслаҳатчиларидан бири қиролича фақат эркаклар ўтириши мумкин бўлган сарой болохонасидан халққа юзланиб, барчани ҳайратга солгани тўғрисида ёзиб қолдиради.\nЗеро бу унинг эски тартиб-қоидаларни бузишдаги ягона амали эмас эди.\nХоҳ ов, хоҳ фармон эълон қилиш ёки тангалар зарб этиш, муҳтожларга кўмак қўлини чўзиш бўлсин, Нур ўша давр аёллари учун тасаввур қилиб бўлмас тарзда ҳаёт кечиради.\nУ, ҳатто, Жаҳонгир асирга тушиб қолганда, севгилисини қутқариш учун бир ўзи бутун бошли қўшинга бошчилик қилиб, жасоратли қиролича сифатида тарих зарварақларидан абадий жой олади.


09:03 / 20.09.2018 | АБДУНОСИР | 1224\nАссалому алайкум! Азиз устозлар сизларни менга маслаҳатинглар керак. Оилада ёлғиз ўғилман, отам оламдан ўтиб кетган. Ҳозирда москвадаман, аёлим билан муносабатларимиз ёмонлашиб кетди. Ажрашиш даражасига боряпмиз. Ажрашай деб норасидамни ўйлаб ёлиндим аёлимга, онамни жўнатдим олиб келинг деб фойдаси бўлмади. 18 ойдан бери онасиникида ўтиради. Орада менда аёлимга нисбатан шубҳалар пайдо бўлиб қолди. Мен аёлим билан суҳбатлашган пайтларимда эркакни ғурурига тегадиган гапларни айтди. Шу шубҳа бўлдими ўзимни ишларим ҳам юришмай қолди. Бир томонда бир поччам опамга 3 талоқ берибти. Бу гапни эртаси куни айтса ҳеч нимани эслай олмасмиш. Нима қилгану нима қўйганини. Опамни 2 фарзанди бор, уларга нима қилишни билмай қолдим. Оиламдан ғам андуҳ аримай қолди. Бошимни ичи ҳам таши ҳам қатиб кетди. Йўл кўрсатинглар.\n- Ва алайкум ассалом! Никоҳ бўлганидан кейин эр хотин бирга яшашга ҳаракат қилиш керак. Қолдириб узоққа кетиш аёл кишини бузади. Албатта бунда эр сабабчи бўлади. Гоҳида ҳамма нарса ўйлашни қўйиб Аллоҳнинг Ўзига таваккал қилиш ва Ўзи ўнглашини сўраш керак. Уч талоқ тушган бўлса бирга яшаш жоиз бўлмайди. Валлоҳу аълам!\nХуфтон номозининг қазоси


Тошкентда 41 қаватли ишбилармонлик маркази қурилади — Sof.uz\nЖАҲОН 13,204,430 7,678,031 574,500\n5.06 12:22 390 Иқтисод\n4 июн, пайшанба куни президент Шавкат Мирзиёев Тошкентнинг Яккасарой туманидаги ишбилармонлик марказлари, меҳмонхоналар ва савдо мажмуалари қурилиши лойиҳалари билан танишди. Бу ҳақда "Ўзбекистон 24" телеканалига таяниб, "Газета.уз" нашри хабар бермоқда.\nМуқимий ва Бобур кўчалари кесишмасида 41 қаватли, майдони 1,06 гектарни ташкил этадиган ишбилармонлик маркази қурилади. Унинг ёнида овқатланиш ва кўнгилочар жойлари бўлган тўрт қаватли савдо мажмуаси бўлади.\nЯккасарой тумани ҳокими Анвар Сайфутдиновнинг сўзларига кўра, умумий қиймати 907,2 миллиард сўмлик лойиҳани Piramit Global компанияси Туркия ва Буюк Британиядаги шериклар билан биргаликда амалга оширмоқда. Хорижий сармоя 90 миллион долларни ташкил этади. 350 иш ўрни яратилиши кутилмоқда ва объект 2022 йилнинг тўртинчи чорагида фойдаланишга топширилади.\nPiramit Global компанияси 2019 йил ноябр ойида рўйхатдан ўтган бўлиб, қурилиш ишлари билан шуғулланишга ихтисослашган.\nқурилиш Тошкент Яккасарой Ishbilarmonlik markazi\nКеча, 10:06 394 Ўзбекистон\n11.07 16:13 571 Ўзбекистон\n11.07 15:49 1664 Ўзбекистон


Табиий ва суюлтирилган газ етказиб беришдаги муаммолар Андижонда қандай ечим топмоқда?\n08:08 / 18.03.2021\n“Hududgaz Andijon” газ таъминоти филиали томонидан ташкил этилган “Табиий ва суюлтирилган газ етказиб беришдаги ислоҳотлар” мавзусидаги пресс-тур ва матбуот конференцияси ташкил этилди.\nПресс-тур давомида дастлаб ОАВ ходимлари “Қўрғонтепа газ тўлдириш шохобчаси” фаолияти билан қисқача таништирилди.\nЖамият томонидан вилоят бўйича 423 мингдан ортиқ истеъмолчиларга 584 минг донадан зиёд маиший газ баллонлари орқали суюлтирилган газ етказиб берилмоқда. Истеъмолчиларнинг газ баллонлар билан таъминланганлик даражаси 137 фоизга етказилган. Барча истеъмолчиларга 3та газ тўлдириш станция ва шохобчалари орқали суюлтирилган газ етказиб бериш йўлга қўйилганлиги таъкидланди.\nВилоятда 221 013та хонадонга замонавий электрон газ ҳисоблаш ускуналари ўрнатилиши режалаштирилган бўлиб, шундан, 37 365 донаси кўп қаватли уйларга, 177 404 донаси эса ҳовли уйларга ўрнатилиши кўзда тутилган. “Ақлли” газ ҳисоблаш ускуналарини ўрнатиш дастлаб Андижон шаҳридаги “Мустақилликнинг 20 йиллиги” МФЙ ўрамида жойлашган Учқўрғон кўчасида бошланган бўлиб, шу кунга қадар вилоят бўйича 104 122та хонадонга ҳисобдонлар ўрнатиб бўлинди.\nПресс-тур якунида матбуот конференцияси ўтказилди. Унда иштирок этган Kun.uz мухбири электрон ҳисоблагичлар ўрнатилгандан сўнг табиий газ босимининг тушиб кетаётгани ва бу ҳолатга нима сабаб бўлаётгани юзасидан мутасаддиларга савол билан мурожаат қилди.\nМутасаддиларнинг таъкидлашича, газ босими пасайишига сабаб электрон ҳисоблагичларнинг айримларида кузатилаётган носозликлар ва табиий газдан юзага келган қарздорлик бартараф этилмаганлигида. Юқоридаги ҳолатлар кузатиладиган бўлса, фуқаро ўз ҳудудидаги газ таъминоти филиалларига мурожаат қилиши мумкинлиги айтиб ўтилди


Сардоба сув омбори Сув хўжалиги вазирлигига ўтказилди – Газета.uz\nСардоба сув омбори хавфсиз эксплутация қилиниши мақсадида Сув хўжалиги вазирлиги тизимига ўтказилди. Харажатлар тўлиқ республика бюджетидан қопланиши маълум қилинди. Реконструкция ишларига тажрибага эга хорижий ва маҳаллий экспертлар, лойиҳачилар жалб қилинмоқда.\nLotinchada 1 март 2021, 11:56 Жамият\nСув омборига 1 майгача 350 млн метр куб сув йиғиш чоралари кўрилади. Ҳозирда у ерда 218 млн метр куб сув йиғилган, дея хабар бермоқда Daryo нашри.\n«Бу миқдордаги сувни тўплаб, омборни хавфсиз эксплутация қилиш мақсадида сув омбори Сув хўжалиги вазирлиги тизимига ўтказилди. Режа асосида қурилиш ва хавфсизлигини таъминлаган ҳолда ишлатилмоқда. Харажатлар тўлиқ республика бюджетидан қопланмоқда», — дея маълум қилинди.\nСув омборини реконструкция қилиш мақсадида катта тажрибага эга хорижий ва маҳаллий экспертлар, лойиҳачилар жалб қилингани айтилди.\n«Жумладан, Қозоғистон томони билан ҳам ўрганилган ҳолда амалга оширилади. 17−21 февраль кунлари Қозоғистондан тегишли экспертлар сув омборига келиб, улар ҳам ижобий хулоса қилиб қайтди. Кейинги жараёнларда ҳам қатнашиш истагини билдирди. Албатта, бу жараён Сирдарё ва Жиззах вилояти аҳолиси, депутатлар ва ҳудуд раҳбарлари билан келишиб бажарилади», — деди вазирлик вакили.\nҚурилиш вазирлиги матбуот хизмати хабарига кўра, Сардоба сув омборини қайта тиклашда ҳозирги кунда сув омборининг ҳолати юзасидан ҳамда юзага келган техноген офатни сабабларини ўрганиш юзасидан хорижий мутахассислар (Москва давлат Қурилиш универститети) жалб қилиниб техник ечимлар тўлиқ ўрганиб чиқилмоқда.\nМуҳандислик-қидирув ишлари «ЎзГАШКЛИТИ» ДУК ташкилоти томонидан Россиянинг мутахассислари билан бирга ўрганиш ишлари олиб борилаётгани маълум қилинди.\nАйтилишича, Сардоба сув омборининг тўғони 60 ПКда бузилиши оқибатида тўғоннинг бошқа қисмларида ҳам оқим таъсирида бузилишлар бўлган. Ҳозирги кунда шу нуқсонларни бартараф этиш ҳамда вақтинчалик сув омборни қисман фаолият юритишини тиклаш кўзда тутилган.


Яна битта Google сервисининг расман «жанозаси ўқилди» - Terabayt.Uz\nGoogle компаниясининг муваффақиятли чиқмаган, ўз умрини ўтаб бўлган ҳамда «туғилмасдан бўғилган» маҳсулотларини акс эттирувчи Killed By Google сайти мавжуд. Унга «дафн этилган» бир қатор сервислар, иловалар ва гаджетлар ҳақида бир қатор хабарлар эълон қилганмиз.\nҚидирув гиганти шу йилнинг май ойида «Google Play Мусиқа» (Google Play Music) стриминг платформасини ёпишини, унинг ўрнига YouTube Music қолишини эълон қилган эди. Google ёзда ўзи маълум қилганидек, Play Music иловасини расман буткул ёпиб қўйди.\nЭнди мусиқа шинавандлари YouTube Music сервисига ўтишлари бошқа компанияларнинг мусиқа сервисларидан фойдаланишлари мумкин. Биринчиси осонроқ кечади – Google ёпилган сервисдаги бутун фонотекани бутунича кўчириб ўтказиш тугмачасини жорий этган.\nPlay Music сервисининг тўхтатилиш сабабини Google расман эълон қилмаган; мутахассисларнинг фикрича, компания уни ривожлантиришдан маъно йўқ, деб ҳисоблаган. Зеро, «Google Play Мусиқа» деярли 10 йиллик умри давомида атиги 15 миллион нафар пулли обуначи тўплай олган.\nТаққослаш учун: Apple Music сервиси бундан икки баравар кам муддатда 50 миллион фойдаланувчи тўплаган. Онлайн мусиқа сервислари орасида етакчи эса барибир Spotify ҳисобланади – ундан пулли обуна асосида 130 миллион киши фойдаланмоқда.\nЎҚИНГ: Онлайн аудио тинглаганда қанча мегабайтингиз кетади?\n#Google #иловалар #веб-сервислар #онлайн сервислар #YouTube Music


O‘zLiDeP Мавлуда Шодмоновага имтиёзли кредит олиб беришга кўмаклашади | O'zLiDeP\nO‘zLiDeP Мавлуда Шодмоновага имтиёзли кредит олиб беришга кўмаклашади\nO‘zLiDeP Жиззах вилоят Кенгаши аёлларнинг сиёсий фаоллиги, жамиятдаги ўрни ва мавқеини ошириш бўлими Мирзачўл туманида “Тадбиркор аёл – юрт таянчи” мавзусида амалий семинар ўтказди.\nТадбирда тумандаги тажрибали тадбиркор, фермер ва ҳунарманд хотин-қизлар ҳамда тадбиркорлик фаолиятини йўлга қўйиш истагида бўлган опа-сингилларимиз иштирок этишди.\nТадбирдан кўзланган асосий мақсад – тадбиркор ва фермер хотин-қизларни бирлаштириш, уларнинг сиёсий, ҳуқуқий, иқтисодий саводхонлигини ошириш ва фаолиятларида учраётган муаммоларни ижобий ҳал этишдан иборат эди.\n– Ипак йўли маҳалласида яшаймиз, – дейди тадбирда иштирок этган Мавлуда Шодмонова –Турмуш ўртоғим ногирон, ўзим эса ишсизман. Маҳалламизда анча пайтдан буён фойдаланилмай турган бино бор. Бир-икки хонасини ижарага олиб, кўрпа-тўшак тикиб сотишни йўлга қўйсам, нафақат ўзим учун, балки мен каби ишсиз аёллар учун ҳам иш ўрни яратган бўлардим. Бунинг учун банк кредитига эҳтиёжимиз бор.\nМазкур мурожаатни O‘zLiDeP туман Кенгашининг аёллар масалалари бўйича раис ўринбосари С.Азимова ўрганиб чиқиб, тез орада ижобий ҳал этишга ваъда берди.


Тошкентда 87 ёшли уруш фахрийси қаровсиз қолди\nТошкентда қаровсиз қолган Иккинчи жаҳон уруши фахрийси Анна Путинцева.\nИкки хонали уйда ёлғиз яшаётган уруш фахрийси 3 йилдан буён вақтида иссиқ овқат емагани, ҳатто ванна қабул қилмаганини айтиб зорланди.\nЎзбекистон президенти Ислом Каримовнинг ёлғиз қария, пенсионер ва ногиронларнинг ижтимоий ҳимоясини кучайтиришга қаратилган яна бир қарори эълон қилинди.\nИжтимоий ёрдамга муҳтожлиги даражаси аниқланган конкрет шахсларига ёрдамни кучайтиришга қаратилган қарор муносабати билан Озодлик мухбири шундай шахслардан уч нафари билан суҳбатлашди ва уларнинг бугунги аҳволи орқали Ўзбекистонда ижтимоий ҳимояга муҳтож аҳоли қатламининг бугунги ҳаётини ўрганишга ҳаракат қилди.\nДастлабки қаҳрамонимиз Тошкент шаҳрининг Яккасарой тумани, Шароф Рашидов хиёбони, 40-уй, 8-хонадонда истиқомат қиладиган пенсионер Путинцева Анна Ивановнадир.\n87 ёшга кирган Анна Путинцева ногирон пенсионер ва иккинчи жаҳон уруши қатнашчиси, уруш фахрийсидир. У иккинчи жаҳон уруши вақтида собиқ совет армияси сафида то Берлинга қадар борганини айтади.\nШу кунларда у икки хонали уйида ёлғиз истиқомат қилмоқда. Биз у киши билан суҳбат аввалида “Сизни туман меҳнат ва аҳолини ижтимоий ҳимоя қилиш бўлими, туман шифохонаси, “Маҳалла” ёҳуд “Нуроний” жамғармалари, ўзингиз яшаб турган маҳалла қўмитасидан сўнгги бор қачон йўқлашди?” деб сўрадик.\n- Йўқ, ҳеч ким мени йўқлагани йўқ, ҳеч ким менга ёрдам бергани йўқ. Яшаш шароитим жуда ёмон, дейди 87 ёшли уруш фахрийси Анна Путинцева.\nПутинцеванинг сўзларига кўра, бир нафар набираси бор ва у ҳам бувисини парвариш қилишдан бош тортган.\nУнинг ҳолидан хабардор бўлган ҳуқуқ ҳимоячиси Люда Бросалина сўнгги йиллар давомида Путинцевага тегишли бўлган ижтимоий ҳимояни олишга уриниб келаётганини айтади.\n- Ижтимоий ҳимоя бўлими бу аёлга ҳеч қандай эътибор қаратаётгани йўқ. “Ана набирангиз бор, у қарасин сизга”, дейишади доим. Мана шу аҳволда уйида ёлғиз, юриш учун махсус мослама билан бир амаллаб ҳаракатланиб, қуруқ чой-нон билан яшаяпти. Мана ҳозир ўзидан охирги марта қачон чўмилганини сўранг, дер экан Люда Бросалина телефон гўшагини яна Анна Путинцевага тутди.\n- Уч йил ўтдики, мен бирор марта чўмилганим йўқ. Оёғим кўтарилмайди. Ваннага тушишга қўрқаман, дейди 87 ёшли уруш фахрийси Анна Путинцева.\nЛюда Бросалина имкони бўлган вақтда ногирон аёлни енгил-енгил артиб-суртиб қўйишини айтар экан, бармоқ билан санарли даражада қолган уруш фахрийсининг Тошкентда бу қадар аянчли даражада кун кўришидан қаттиқ ўкинишини айтди.\n- У асли украиналик. Уруш вақтида унинг қишлоғи ер билан яксон бўлган ва у “нон шаҳри”, деб ном таратган Тошкентга келган. Ёшлигида роса меҳнат қилган бу аёл мана энди кексайганда, шу аҳволда кун кўрмоқда, дейди тошкентлик Люда Бросалина.\nПрезидент қарорида кўзда тутилган “манзилли ижтимоий ёрдамга муҳтож” аҳоли вакилларидан яна бири бўлган навбатдаги қаҳрамонимиз эса Сирдарё вилоятининг Янгиер шаҳрида истиқомат қиладиган туғма ногирон — болаликдан кўр бўлган Каромат Маматқулова.\nУ ҳам аслида биргина қизини турмушга берганидан сўнг 61 ёшли хаста онаси билан ёлғиз қолган.\nАммо, ўзбекча ҳаёт тарзи боис отадан мерос катта ҳовлида укасининг оиласи билан бирга яшайди ва унинг ҳолидан хабар олгувчилари бор.\nАммо, тўғма ногирон аёл онаси ва ўзи учун уй-рўзғор ишларини ўзи бажаришини айтди.\n- Ҳовлида Худога шукур, уй ичида ҳамма ишни қиламан. Қўлимдан ҳамма иш келади. Кўчада бировнинг ëрдамига муҳтожманда. Бировнинг ëрдами билан бориб келаман бирор жойга, дейди Каромат опа.\nКаромат Маматқулова туғма ногирон бўлгани учун давлатдан оладиган 97 минг сўм пенсиясини оширишларини сўраб, кўп бор мутасадди ташкилотларга мурожаат қилганини ҳам қўшимча қилди.\n- Ижтимоий ëрдам фақат социал таъминот бўлимидан тайинланган пенсия бор. У ҳам болаликдан ногиронлик ҳақида. 97 минг пенсия оламиз. 22 минг компенсация берилади, қўшимча ëрдамда. Бу қўшимча ëрдам бизга, Афғонистонда бўлганларга, уруш ветеранларига берилади. Қолганларга берилмайди.\nОзодлик: Етадими бу пул, Каромат опа?\n- Етмайди-да. Етмайди. Бир қоп ун 65 мингга чиққан пайтда, битта беш литрлик мойингиз 20-25 мингга чиқиб кетган ҳозир, дейди Каромат опа.\nСирдарёлик туғма ногирон Каромат Маматқулованинг сўзларига кўра ҳам тегишли ташкилотларнинг ходимлари ундан хабар, олиб ўзлари келмайди, балки унинг ўзи бирор бир жияни етовида арзини айтиб, у ташкилотлар эшигида навбат пойлайди.\nҲозиргина ҳикоясини эшитганингиз ижтимоий ҳимояга муҳтож бўлган ва президент қарорида "манзилли ижтимоий ҳимояга муҳтож", дея қайд этилган қаҳрамонларимиздан “Сизга давлатнинг мутасадди ташкилотларидан қандай ёрдам керак?” деб сўрадик.\nУларнинг жавоблари деярли бир хил бўлди: Дори-дармон ва ногиронлар парвариши учун етарли маблағ ҳамда мутасадди ташкилотларга озгина инсоф керак.\nБиз қаҳрамонларимизнинг ана шу талабларидан сўнг Ўзбекистон Меҳнат ва аҳолини ижтимоий ҳимоя қилиш вазирлигига боғландик.\nТашкилотнинг аҳолининг алоҳида ижтимоий ҳимояга муҳтож қатлами билан ишлайдиган бўлими масъули, деб тақдим қилинган Нурали Йўлдошевдан саволларимизга жавоб олишнинг имкони бўлмади.\nШунингдек, Тошкент шаҳри ва Сирдарё вилоятининг меҳнат бўлимлари ҳам конкрет ижтимоий ҳимояга муҳтож фуқаролар ҳолатига оид мурожаатимизга жавоб бермади.\nАммо, микрофонсиз суҳбатда мутасадди идоралардан бирининг ходими расмийлар очиқ айтишдан бош тортган аҳволни қисқагина қилиб айтди:\n- Давлат томонидан белгиланган пенсия ва моддий ёрдам бор. Шу ҳозир асосий ёрдам. Давлатдан ажратилган бюжет билан ҳозир ҳар битта ногиронга қарагани биттадан одам қилиб беролмаймиз, деди Меҳнат ва аҳолини ижтимоий ҳимоя қилиш вазирлигининг Тошкент шаҳридаги туман бўлимларидан бирининг ходими Озодлик билан микрофонсиз суҳбатда.\nХудди шундай айнан уруш фахрийларига ёрдам кўрсатиши керак бўлган “Нуроний” жамғармаси ходимларидан бири ҳам ҳамма муаммони моддий аҳволга тақади.\n- Биз нодавлат, нотижорат ташкилотимиз. Бизга ҳеч қаердан маблағ келмайди ëки шунақанги якка-ëлғизларга ëки фахрийларни ҳимоя қилишга давлат томонидан маблағ ажратилмайди. Биз ўзимиз пул топиб, ëрдам бериб юрадиган ташкилотмиз. Лекин ўша айтганингиздай агарда кимдир бизга мурожаат қиладиган бўлса, биз давлат ташкилотига тавсия берамиз. Биз энди давлат ташкилотига “Мана шуни қилиб бергин, деб ҳам айта олмаймиз.\nОзодлик: Бир неча нафар қолган уруш фахрийсига ҳам конкрет ëрдам бера олмаса, “Нуроний” жамғармаси нима иш қилаяпти ўзи, деган савол туғиладида. Бу мендагина эмас, тингловчиларда туғиладиган савол.\n- Келинг ташкилотимизга мен сизга кўрсатаман, нима иш қилаëтганимизни. Телефонда мен бу нарсани сизга айтмайман, деди Ўзбекистонда ёлғиз қариялар ва ногиронларга ижтимоий ёрдам билан боғлиқ муаммоларнинг илдизи моддий имкониятга тақалишини очиқ тан олган “Нуроний” жамғармаси ходими.


Шавкат Мирзиёев Эмомали Раҳмонни президентлик сайловида ғалаба қозонгани билан табриклади — KMODS\nPosted on 12.10.2020 Author admin\tКомментарии к записи Шавкат Мирзиёев Эмомали Раҳмонни президентлик сайловида ғалаба қозонгани билан табриклади отключены\nШавкат Мирзиёев 12 октябрь куни Тожикистон президенти Эмомали Раҳмон билан телефон орқали мулоқот қилди, деб хабар бермоқда Президент матбуот хизмати.\nХабарга айтилишича, давлат раҳбари Тожикистон етакчисини президентлик сайловидаги ишончли ғалабаси билан табриклаб, унга биродар тожик халқи фаровонлиги ва равнақи йўлидаги фаолиятида катта муваффақиятлар тилади.\nСуҳбат чоғида Ўзбекистон—Тожикистон дўстлик, яхши қўшничилик ва стратегик шериклик муносабатларини янада мустаҳкамлашнинг долзарб масалалари кўриб чиқилди. Давлат раҳбарлари ўртасида эришилган келишувларни ўз вақтида амалга ошириш, Ҳукуматлараро комиссия қарорларини бажариш ҳамда бўлажак олий даражадаги учрашувлар учун янги кун тартибини ишлаб чиқиш муҳимлиги алоҳида таъкидланди.\nТожикистоннинг амалдаги президенти Эмомали Раҳмон 11 октябрь куни бўлиб ўтган республика раҳбарлигига сайловларда овозларнинг 90,92 фоизини тўплаб ғолиб бўлди. Овоз беришда сайловчиларнинг 85,39 фоизи қатнашган.\n1992 йилдан буён мамлакатни бошқариб келаётган (совет давридан кейинги мамлакатлардаги энг узоқ давом этаётган муддат) Раҳмон учун бу бешинчи президентлик муддатидир.\nЭслатиб ўтамиз, Шавкат Мирзиёев 5 октябрь куни Тожикистон президенти Эмомали Раҳмон билан телефон орқали мулоқот қилиб, бўлажак президентлик сайловларида муваффақият тилаган эди.


ЎзА - Евросиё тараққиёт банкига аъзо мамлакатлар иқтисодиёти қачон тикланиши мумкин?\nЕвросиё тараққиёт банкига аъзо мамлакатлар иқтисодиёти қачон тикланиши мумкин?\nРоссия Федерацияси ва Қозоғистон томонидан 2006 йилда таъсис этилган Евроосиё тараққиёт банки (ЕОТБ) Евроосиё иқтисодий иттифоқига аъзо мамлакатларнинг бу йилги иқтисодий ривожланиш истиқболлари бўйича маъруза тайёрлади. Айни пайтда ушбу молия муассасасига Россиядан ташқари Арманистон, Беларусь, Қозоғистон, Қирғизистон ва Тожикистон аъзо ҳисобланади.\nЕвросиё тараққиёт банки (ЕОТБ) мутахассислари мазкур давлатларнинг пандемия туфайли турғунликни бошидан кечираётган иқтисодиёти 2020 йилнинг иккинчи ярмида ўзига кела бошлашини ва бу жараён кейинги икки йилда давом этишини башорат қилмоқда. Банк таҳлилий ишлар бўйича дирекцияси тайёрлаган “Микрообзор ЕАБР: янгиланган прогноз” деб номланган маърузада шулар ҳақида гап боради.\nЕОТБнинг фикрича, минтақа иқтисодиётини қўллаб-қувватлашда ҳукумат томонидан кўрилган кенг кўламли чора-тадбирлар муҳим аҳамият касб этади. Чора-тадбирлар дейилганда асосан ушбу мамлакатларнинг солиқ-бюджет ва пул-кредит сиёсати назарда тутилмоқда. Уларнинг амалга оширилиши COVID-19 пандемияси келтириб чиқарган иқтисодий-ижтимоий муаммоларни юмшатишга имкон беради ва эпидемиологик вазият яхшиланган сари иқтисодий фаоллик ҳам ўз изига тушиб кетишига шароит яратади.\nЕОТБга аъзо мамлакатларнинг иқтисодий фаолияти 2020 йил март ойи охири апрель ойининг бошларида сезиларли равишда ўзгарди. Йирик иқтисодиётга эга давлатларда COVID-19 пандемияси тарқалиши ортидан қаттиқ карантин тартиблари жорий қилиниши жаҳон иқтисодиётининг ўсиши бўйича истиқбол кўрсаткичларининг қайта баҳоланишига сабаб бўлди ва салбий томонга ўзгариши таъкидланди. Касаллик тарқалишининг олдини олиш бўйича кўрилган кескин чоралар оқибатида хомашёга бўлган ташқи талаб пасайиши ҳамда нарх-навонинг тушиб кетиши банкка аъзо давлатларнинг аксариятида, тўғрироғи бутун минтақада иқтисодий фаолликнинг сезиларли пасайишига сабаб бўлади. Шунинг учун ЕОТБ юқорида қайд этилган омилларни ҳисобга олган ҳолда, макроиқтисодиёт бўйича прогнозларини қайтадан кўриб чиқишни устувор деб билади, дейилади материалда.\nЕОТБ таҳлилчилари COVID-19 пандемиясининг банкка аъзо давлатлар иқтисодиётига таъсирини иккита асосий гуруҳга бўлмоқда. Биринчи йўналиш гуруҳи ташқи иқтисодиёт коньюнктураларининг мураккаблашуви бўлиб, минтақа мамлакатлари экспортига ташқи талабнинг пасайиши, экспорт қилаётган хомашё маҳсулотларининг нархи арзонлашуви, қўшимча қиймат яратишнинг глобал занжирида юз берган узилишлар, пул ўтказмалари миқдорининг қисқариши, бизнес кайфиятининг ёмонлашуви ҳамда молиявий муҳитнинг кескинлашуви сабабли кўриладиган даромадларнинг тушиб кетишини назарда тутади. ЕОТБ экспертларининг ҳисоб-китобича, ташқи омиллар таъсирида банкка аъзо мамлакатлар ялпи ички маҳсулоти 2020 йилда тахминан 2 фоизини йўқотади.\nИккинчи йўналиш гуруҳи эса минтақа мамлакатларида коронавирус тарқалишига қарши кураш доирасида жорий қилинган ички чеклов чоралари билан боғлиқдир. Ушбу чекловлар мамлакат иқтисодиёт тармоқларида ишлаб чиқариш кўрсаткичларининг тушиб кетишига сабаб бўлади. Булар, биринчи навбатда, хизмат кўрсатиш соҳаларига тегишли. Банк таҳлилчиларининг фикрича, карантин туфайли ЕОТБга аъзо давлатларнинг йиллик ялпи ички маҳсулотидаги йўқотиш тахминан 1,5-2 фоизни ташкил этади.\nМаърузада таъкидланганидек, юқорида қайд этилган омиллар таъсирида аъзо мамлакатлар ялпи ички маҳсулоти 2020 йилда 2,2 фоизга қисқаради, ҳолбуки ўтган йили у 1,7 фоизга ўсган эди. Россия, Қозоғистон, Беларусь ва Арманистонда (тегишлича, 2,3, 1,0, 3,3 ва 1,7 фоизга) тушиш кузатилса, Қирғизистон ва Тожикистонда иқтисодий ўсиш суръати (тегишлича 0,1 ва 5,5 фоиз) сезиларли равишда пасаяди.\nМиллий валюталарнинг кучсизланиши жорий йил биринчи чорагида импорт товарларнинг нархига босим ўтказди. Бу эса 2020 йилда минтақанинг аксарият мамлакатларида инфляциянинг тезлашувига асосий омил бўлиши мумкин. Товар ва хизматлар нархига нисбатан курс ўзгаришининг таъсири чекланган бўлади. Бунга яна ЕОТБга аъзо мамлакатларнинг аксариятида валюта курслари инфляцияга мослаштирилиши самарасининг пасайиши ҳам сабаб бўлади. Бундан ташқари, ҳозир башорат қилинаётган асосий савдо шериклар ҳисобланган мамлакатларда кучсизланган ички талаб ва нарх-наво пасайиши ҳам сезиларли дезинфляция таъсирини кўрсатади.\nУшбу омилларнинг кучли таъсири, айниқса, 2021 йилда яққол сезилади ва бу ЕОТБга аъзо давлатларнинг кўпчилигида инфляциянинг секинлашувига олиб келади ва бу монетар сиёсатни юмшатишга шароит яратиши мумкин.\nЕОТБ экспертлари таъкидлашича, дунёда ҳамда мазкур банкка аъзо мамлакатларда иқтисодиётнинг ривожланиш истиқболидаги ноаниқликлар юқорилигича сақланиб қолади. Минтақа давлатлари учун макроиқтисодий ривожланиш COVID-19 пандемиясининг қандай кечишига боғлиқ. Дунё иқтисодиётида салбий тенденциялар чуқурлашиши эҳтимоли сақланиб қолмоқда. Бу эса келгусида банк аъзоларининг экспортидаги асосий товарлар учун нарх-наво тушиб боришига сабаб бўлади. Минтақа мамлакатларида эпидемиологик вазиятни олдиндан билиш жуда мушкул, шу боис карантин чораларининг қачон бекор қилинишини ҳеч ким олдиндан айта олмайди.


Дадахон Ҳасан: “Мен бор-йўғи қўшиқ айтган эдим, холос…” | Дадахон Ҳасан дунёси\n← Дадахон Ҳасаннинг биринчи муҳаббати\nТаҳликали ҳаёт →\nДадахон Ҳасан: -“Анжанда қатлиом бўлди” қўшиғимни матни ўзимники. 2005 -йил 13-май куни тушдан кейин “Озодлик” радиосининг Тошкентдаги офисидан Ҳусниддин менга телефон этиб “Андижонда исёнчилар ҳокимият биносини эгаллаб олишибди, аскарлар билан улар ўртасида отишма бўляпти экан, эшитдингизми” деди. Мен унга дарҳол жавобан “Ия, бошланибдими?” дедим. Эртаси куни бу воқеа хақида узун қулоқ гаплар эшита бошладим. Андижонда чинакам қатлиом бўлганлигини билдим, ўргандим. 14-май куни соат ўнларда созимни олиб радио офисига кириб бордим ва Ҳусниддиндан “Андижондаги хунрезлик ҳақида қўшиқ айтсам ёзиб оласизми” деб сўрадим. У рози бўлди. 2-қаватдаги компютер хонасига кириб созимни баланд пардага созладим. Ҳусниддин микрафонларини менга тутди, мен кўзим юмилган ҳолда қўшиқ айта бошладим.\nЎшанда мен ҳаваскор бахши бўлиб, нималарни деб соз чалиб, экспром ҳолида “Анжанда қатлиом бўлди” деб қаҳр билан фиғон қилдим. Бу қўшиқни биринчи нусхаси анча бўш эди, уни сўнгра бир неча бор қайта – қайта ишладим ва унолғи тасмасига ёздим. Бундай пайтларда эл ўз фожеаси ҳақидаги қўшиқни эшитиб кўришга шошилади. Бундай қўшиқ эл орасида тез тарқалади. Илгарилар ҳам бундай воқеалар кўп бўлган. Эл бу каби ғалати қўшиқларни эшитишга муштоқ бўлса керак. Шунинг учун бундай жиддий қўшиқларим эл орасида автоматик тарзда тез тарқалади. Уни атайлаб тарқатишни ҳожати йўқ. Аммо эл бундай қўшиқларни бор-йўғи эшитади холос. Мутлақо ҳаяжонланмайди, руҳланиб шаклланмайди. Албатта, айниқса бугунги ўзбек ҳеч қачон қўшиқ эшитиб завқланиб, кучланиб, ҳаракатга келмайди. Қўшиқдан таъсирланмайди. Бугунги авом оломон халқимизда “Шунақанги қўшиқларни ҳам айтса ва эшитса бўлар эканми?” деган қизиқ бир савол пайдо бўлади холос.\nЮ.Р: -Бу қўшиқни Ўзбекистон ичида жуда тез тарқалиши ва бу қўшиқни эшитган кўплаб кишиларни ҳатто суд залигача олиб боргани сабаби нимада?\nД.Х: -Андижон қўшиқларини расман эълон қилиб, ҳеч ерда айтмаганман. Бу қўшиқни мен ва бошқаларни судгача олиб борганлигининг сабаби қўшиқда ҳақиқат куйланган. Ўзбекнинг бугунги қора кунлари куйланган. Севимли ҳукуматимизни авом халққа нисбатан олиб бораётган қаттиққўл сиёсати очиқ – ойдин, халқона, содда ва равон шаклда баён этилган. Ўз хақ-хуқуқини талаб қилиб, бугунги турмуш тарзидан норози бўлиб, президентимиз билан учрашамиз, унга арзимизни айтамиз, деб яхши ниятлар айлаб ҳокимият биноси олдига йиғилган гуноҳсиз ота оналар, ўғил қизлар ва ёш болаларни ҳеч бир огоҳлантирувсиз ўққа тутилиши ҳар қандай тирик зотни ғазабга келтиради. Мен шу юртнинг фарзанди ўлароқ ўз қаҳру нафратимни қўшиқ орқали сочдим. Ҳукумат эса бу қўшиқларни эшитган оломон – омма уйғониб, ҳақиқатни англаб етади ва ғалаёнга келади, деб хавфсираб ваҳимага тушди ва қўшиқларимни элга тарқалишига қаршилик қила бошлади. Қилган жиноятларини эл-юртдан дунё афкор оммасидан яширмоқчи бўлдилар. Афсус, улар кечиккан эди. Қўшиқни аллақачон ҳамма эшитиб бўлган эди. 18 минг олам бу аянчли фожеани телеэкранларда кўришган эди.\nҚўшиқни эшитган ўзбак кўтарилиб исён қилади, деб кўхнор хаёл қилишди шекилли. Ўзбек қачон исён қилган, қачон кўтарилган? Ҳеч қачон. Энг хайрон қоларли воқеа шулки “эрк” партиясининг фаолларидан бирининг ҳикоя қилишича қўшиқларим ёзилган касета водийдан келтирилган эмиш. Эркчилар уни кўпайтириб Бухорога бериб юборишган эмиш. Касетани водийдан олиб келганлар, “Озодлик”да кўпайтириб, тарқатганлар, “Озодлик”да қўшиқни куйлаган ва уни эшитганлар судландилар, қамалдилар. Буни қандай тушунмоқ керак?. Ё бу жараён ҳам одатдагидай уюштирилганмикин?\n“Эрк”чилар бундай дивирсиён ишларни бажаришга устаси фарангдирлар. Андижон қўшиқлари ёзилган касетани магнитафони билан автомашинам бардачогидан ўғри ўғирлаб кетган эди. Аммо ўғирланган касета қандай қилиб “эрк”чилар қўлига тушиб қолганига ҳайронман. Ҳукуматимизнинг баъзи бир лоқайд ишларига қоил эмасман. “Эрк”деган терорчи партия юртимизда яшаб, яшариб, давру даврон суриб, ҳар турли қора ишлар билан шуғулланиб юрибди. Ҳукуматимизни эса булар билан иши йўқ, ажабо. Бу партия президентимиз томонидан 1990-йилда ясалган “чўнтак партияси” бўлганлиги учунми, буларнинг мушугини ҳеч ким “пишт” демайди.\nЮ.Р: -Сиз ўзингиз ҳам бу қўшиқдан кейин судга тортилдингиз. Тергов пайтида сизга қўйилган айблар ва бўлиб ўтган маҳкама жараёни ҳақида қандай фикрдасиз?\nД.Х: -Тергов ва суд жараёни ҳамма жараёнлар каби адолатсиз ўтди. Ими – жимида ўтди. Қонундан ташқарида ўтди. Кўр – кўрона, қалбаки шаклда зудлик билан ўтқазилди. Қўғирчоқ театрининг спектаклига ўхшади. Адвокатларим эса мени сира – сира ҳимоя қилиб, лом- мим дейишолмади. Менга 159-моддани қўйилишига ҳатто монийлик ҳам қилишолмади. Улар фақат попкаларини кўтаришиб, автомобилнинг запас балонидай у юққа бориб, бу ёққа келиб, соқов холатда юришаверди. Айниқса, тергов ва суд жараёни кунларида менинг ҳуқуқ ҳимоячим Суръат Икромов кўпгина ёлғон – яшиқларни тўқиб, валдиради, валдиради, фақат пул ишлади. Мен ҳақимда ҳар турли туҳмат, ёлғон гапларни тарқатди. Бўлмаган ҳар турли учрашувларни бўлди деб, “Озодлик” радиосидаги лақмаларни қулоғига лағмон осди. Зато пул ишлади, катта пул ишлади. Хуллас, эфирни интернет сахифаларини тўлдирди. Вазифа бажарди. Ҳар 2 ёққа хизмат қилди… Шундан кейин менга фойдаси тегмаган адвокат ва ҳуқуқ ҳимоячисини кераги йўқ деб, уларни суд залидан ҳайдадим.\nБу воқеалардан кейин мен шундай фикрга келдимки, ҳуқуқ ҳимоячилари ҳам, адвокатлар ҳам ҳукумат томонда экан. Судланаётганларни ҳеч ким ҳимоя қилмас экан. Адвокат ва ҳуқуқ ҳимоячилари ўзларича ҳеч нарсани ҳал қилаолмас эканлар. Масалан, қамалаётганларнинг “жиноий” ишини бироз бўлсада енгиллата олмас эканлар. Ожиз эканлар. Уларга белгиланган жазо муддатини лоқал бир ёки ярим йилини ҳам олиб ташланишига кучлари етмас экан. Буларнинг югур – югурларининг ҳаммаси показуха экан, пул ишлаш учун экан алхазар!\nМХХ терговчиси Акмал Рашидов ҳам, Тошкент шаҳар жиноий ишлар суди ҳам менга президентни ҳақоратлаган деб 158-моддани, Конститутсион тузумга тажовуз деб, 159-моддани, диний эксремистик гуруҳлар билан тил бириктирган деб, 244-моддани ёпиштирдилар. Мени бу ишларга мутлақо алоқам йўқ эди. Мен бор-йўғи қўшиқ айтган эдим, холос… Аксар ижодкор, ёзувчи ва шоирбачалар ўша кунлари уйларининг ертўласига беркиниб олиб, қошларига ўсма қўйиб, кўзларига сурма суртиб, сочларини майда ўриб, дўппи тикиб ўтиришганида, мен Андижон қатлиомига ўз муносабатимни билдириб қўшиқ айтдим. Бу менинг бурчим эди.\nЮ.Р: -Шу пайтгача қайси қўшиқларингиз учун неча марта суд қилингансиз ва бўлиб ўтган суд жараёнларида сизга қандай айблар\nД.Х: -1973-йили Аҳмад Яссавий ҳикматларини, Чўлпон, Рауф Парфи, Нозим Хикмат, А.С.Пушкин, Эркин Воҳид, Абдулла Ориф, Отахон почча Нисорий, Аваз Ўтар, Насимий, Гулханий, Турди Фароғий шеърларини қўшиққа солиб куйлаганим учун Тошкент шаҳар, Собир Раҳимов тумани прократурасининг терговчиси Хусан Мамадалиев мени бир йил мобайнида тергов қилган. Ўшанда ҳали ёш эканлигимни эътиборга олиб, тарбиялаш мумкин деб, шахсан Шароф Рашидов мени кечирган экан, ишим судга оширилмай тўхтатилган экан. 1976-йили 11-12 феврал кунлари Тошкент шаҳар Свердлов концерт залидаги канцертда Туркистон, Амир Темур, Ватан ҳақида қўшиқ айтганлигим учун КГБ томонидан концерт тўхтатилиб, милиция ходимлари мени саҳнадан олиб чиқишиб, тўппа – тўғри ўша пайтдаги Ленин район ички ишлар бўлимига олиб боришиб, 15 кеча -кундузга қамаб қўйишган эди. Мен бу қамоқ жазосини ички ишлар бўлими ертўласида “КПЗ” да ўтаган эдим.\n1989-йилги Фарғона фожеаларини ҳам сабабчиси Дадахон Ҳасан деб кўрсатилган. Ўша фожеаларнинг бошланишига Фарғона вилояти КГБсининг бошлиғи, генерал М.С.Лесковни брифингда ҳисобот беришича, менинг “Қўзғалинг, эй аҳли мўмин, ёвга қарши қўзғалинг”, “Кўзингни оч ўзбегим, уйғон энди, ён энди, Қўшил бизнинг сафларга майли кечса жон энди”, “Ёв босдиё ёв босди, ёвлар ҳаддидан ошди”, “Босиб олинган бу юрт бағри тўла сариқ қурт”, “Нега йиғламайсан она туркистон”, шунингдек “Михаил Горбачёв сизга нидоларим бор” деган қўшиқларим ўзбек турклари билан месхити турклари ўртасида уруш -жанжал чиқишига сабаб бўлган эмиш. Аслида, бу уруш жанжални ижодкорлари Москвадаги босқинчи каланизаторлар эди. Бу қонли фожеанинг сценарийси қуйидагича бўлган эди:\nҚўшиқларимни тинглаб, англаб, қўшиқдан таъсирланиб, водий аҳолисини оёқлангани рост. Бироқ ана шу уйғониш тўлқинини совет КГБси бу икки туркий халқни бир бири билан низолаштириб уруштиришга буриб юборди. Бу билан Москва иккита ютуққа эришди. Биринчи- қулдорлик тузумига қарши қутлуғ бир кўтарилишни олдини олди. Иккинчи -туркий халқларни бир-бирини таниб, бирлашиб, буюк кучга айланиб кетувини тўхтатиб қолди. Ўшанда менга Фарғона вилояти прокаратураси жиноий иш очган эди. Бир неча бор мени сўроққа чақиришган эди. Мен бормаган эдим. Сўнгра ўша вақтда прократура терговчиси бўлган (бугунги Фарғона вилояти ҳокими) Ҳамид Неъматов мени сўроқ қилгани Тошкентга келган. Ва мени Республика прократурасига келтиртириб, сўроқ қилган эди.\nЎша йили август ойида Латвиянинг Пицунда шаҳридаги иттифоқ ёзувчиларининг ижод уйида дам олиб, ижод билан машғул бўлган кунларимда СССР КГБси ходимлари мени Рига шаҳрида бир хафта сўроққа тутишган эди. Ўшанда Михаил Горбачёвнинг ошкоралик, қайта кўриш, демократия сиёсати мени қамалишдан сақлаб қолган эди. Бироқ кейинчалик мени қамоққа тортмаганлиги учун Фарғона вилоят прокурори Абдулла Отажонов ишдан олинди ва автоҳалокатга учраб вафот этди.\nЮ.Р: -Сизни – Дадахон Ҳасаннинг қўшиқлари ўзбек халқи сиёсий тафаккурини шаклланишига қандай таъсир кўрсатган деб ўйлайсиз?\nД.Х: -Афсуски, мени шу кунгача куйлаган барча ижтимоий, маърифий қўшиқларимнинг самараси йўққа чиқарилди. Бу қўшиқларни моҳияти халқимиз онги шууридан ўчирилди. Қўшиқларимнинг бугун ҳатто изи қолмади бу юртда. Бу эл ҳашоратга айлантирилди, демоққа ҳаққим бор менинг.\nБугун яна ибтидоий жамиятга қайтяпмиз шекилли. Бу эл менинг оддий – лирик, ишқ – муҳаббат ҳақидаги қўшиқларимни ҳам эшитишга қўрқади. Мен билан салом алик қилгани ҳам қўрқади. Халқ сифатида ҳам, миллат сифатида ҳам шаклланмаган бу авом – оломон қўрқитилиб, қўрқитилиб оқибатда пичилганга ўхшайди. Мени қўшиқларимни эшитишдан бу эл бездирилди. Мен билан бир чойхонада ўлтириб ош еганлиги учун Фарғоналик Бойбола исмли йигит Фарғона вилояти миллий хавфсизлик хизматига аввал 9 миллион сўм жарима тўлаб, сўнгра 5 йил қамоқда ўтириб чиқди. Бундан кейин албатта мен билан салом алик қилгани, борди – келди қилгани қўрқадиларда.\nБугунги эл 80-йиллардаги эл эмас. Қурвақани ҳам оёғингиз билан боссангиз, у “вақ” этади. Булар “вақ” ҳам демаса, ноҳақдан ноҳақ қамайверса, индамаса, яшаб турган уй-жойини бузиб вайрон этса, кўчада яшайверса, индамаса, охир – оқибат отса отаверса, индамаса, “Қоронғу кечани ёритгани электр чироғим қани?” демаса. “Овқат пиширгани, уйни иситгани газим қани?” демаса. “Ичгани тоза сувим қани?” демаса, ўзининг конститутцион ҳақ -ҳуқуқини талаб қилмаса, буларни ҳашорат демай нима дейиш мумкин? Буларга қўшиқ айтиш ҳам бекор – беҳуда. Жон фидо қилиш ҳам бекор – бехуда ва самарасиздир. Буларни ислом дини йўлга сола билмадию, менинг қўшиқларим қандай қилиб бу халқни сиёсий тафаккурини шаклланишига тааъсир этсин.\nБу эл, айниқса Андижон фожеаларидан кейин бутунлай “ўлдирилди” дейишим мумкин. Энди бундай ногирон нотовон эл – улусдан заррача хавфсирамаслигимиз керак.\nЮ.Р: -Ўзбек жанговор-сиёсий қўшиқчилигини давом эттираётган ҳамкасбларингиз ёки шогирдларингиз борми? Агар бор бўлса уларни ижодига қандай баҳо берасиз?\nД.Х : -Ижтимоий – сиёсий, ҳақиқат қўшиқларини айтувчи биронта ҳам ҳофиз ёки ҳаваскор хонандани шу кунгача учратмадим. Эшитмадим. Менинг мардона қўшиқларимни ижро этувчи шу юртнинг чинакам фарзанди бўлган эркак шогирдим ҳали вери туғилмаса ҳам керак. Ишқий муҳаббат мавзуидаги қўшиқларимни куйлаб юрувчиларнинг эса сон -саноғи йўқ. Улар жуда кўп.\nЮ.Р: – Ўз ҳаётингизни жанговор қўшиқчиликка бағишлаганингиздан хурсандмисиз ёки афсусдамисиз?\nД.Х: -Ҳаётимни, бутун ижодий фаолиятимни ижтимоий – сиёсий, озодлик ва ватанпарварлик, жанговар қўшиқлар айтишга бағишлаганимдан афсусда эмасман. Минг карра, миллён карра хурсандман, бахтиёрман. Аллоҳга шукр!\nАсраса кимни Худо, анга балонинг иши йўқ,\nРоҳатин кимга насиб этса жафонинг иши йўқ.


Наши услуги — mfactured\nНаши услуги!!! Наши услуги!!! Наши услуги!!! Наши услуги!!!Наши услуги!!! Наши услуги!!! Наши услуги!!! Наши услуги!!! Наши услуги!!! Наши услуги!!! Наши услуги!!! Наши услуги!!! Наши услуги!!! Наши услуги!!!Наши услуги!!! Наши услуги!!! Наши услуги!!! Наши услуги!!! Наши услуги!!! Наши услуги!!!


Ибрат Сафо: Демократияга тайёрмизми? | TURONZAMIN\nДемократия ҳақида кўп постлар кўряпман… Мен умуман фоллов қилмайдиган Познер “Ўрта Осиё” демократияга тайёр эмас, дебди. Бир жиҳатдан у ҳақ.\nДемократияга “тайёр” бўлиш ундаги демократик институтларни ва фуқаролик жамиятини яратишга бўлган иштиёққа боғлиқ. Буни ҳукуматлардан эмас, жамиятнинг ўзидан кутиш керак. Мухолифат ташқи душман ва инсон ҳуқуқлари фаоллари қип-қизил жинни ҳисобланадиган, судлар сотилган ва маҳаллий ижрочи органлар халқни бир тийинга олмайдиган жамият ҳақиқатдан ҳам демократияга тайёр эмас. Демократия – халқ бошқаруви дегани. Сайловлар шаффоф бўлмаган, ҳақиқий рақобат бўлмаган, матбуот ёлғончи ёки умуман амалдорлар сайланмайдиган жамиятда халқ бошқаруви бўлмайди. Буни халқнинг ўзи ўзгартира олади, холос. Халқ эса хоҳламаяпти. Демак, Познер ҳақ.\nБу ерда мен буткул объектив мушоҳада қиляпман, Познернинг ҳақлиги мен учун яхши ҳам, ёмон ҳам факт эмас.\nДемократияга тайёр эмас дегани, демак, демократия керак эмас дегани эмас. Демократия ҳар қандай жамиятга керак. Демократиядан яхшироқ бошқарув тизими ҳали ишлаб чиқилмаган. Демократиянинг ўзига яраша “даража”лари ва нуқсонлари бор, аммо улар барибир диктатура, тоталитаризм ё монархиядан яхшироқ экани исботланган.\nБугунги демократия биз аввал билган демократия эмас. Freedom House’нинг 2019 ҳисоботига кўра, 13 йилдирки глобал эркинликлар камайиб боряпти, ва бу ҳатто демократик саналган гигант АҚШда, авторитар деб кўрилган Хитой ва Россияда қайд қилинмоқда. Демократия мунтазам равишда орқага чекиняпти.\nАйни дамда АҚШ президентлик сайловлари, Италия ва Австрияда ирқчи сиёсатчилар ҳукуматга келиши, Германия ва Скандинавия давлатларида ўнг қанотнинг тобора кучайиб бораётгани, Брексит каби ҳодисалар “Демократия ўзи керакмикан?” деган саволни ҳам ўртага ташлади. Яқинда бир дўстим – Кембридж профессори “Freedom of speech is over-rated” дегани қизиқ бўлди. Яъни, ҳаммага ҳам эркин сўзлаш ҳуқуқини бериш жоизмас деяпти. Дарҳақиқат, Европа ва Америкадаги сайловларда эркин сўзлашга ҳуқуқи бўлган ҳар бир инсон ҳар доим ҳам эркин фикр юритишга қодир эмаслиги аён бўлди. Уларнинг фикр юритиши маълум манипуляция, фейк хабарлар, ваҳима ёрдамида ўзгартирилиши исботланди. Демак, демоснинг фикрини ўзгартириб, уни ўз манфаатларига қарши қўйиш мумкин. Менинг ҳуқуқларимни чекла, деяпти демоснинг ўзи.\nАммо, бу дегани Ўзбекистонга демократия керак эмас экан дегани эмас. Биз ҳали у даражага етиб ҳам бормадик. Ҳар ким ўз хатосида, ўзи қоқилиб, ниманидир ўрганади. Ўзга давлатлар тажрибаси деган иборани кўп қўллаймиз, аммо давлат, ҳар бир инсон каби, фақат ўз хатолари ва тажрибаси асосида ниманидир ўрганиши мумкин, чунки ҳар бир давлатдаги жамият уникал. Ҳар бир жамиятнинг ўз ривожланиш босқичлари бор – айтайлик Эрон Исломий Инқилобга 1979 йилда эришган бўлса, бугунга келиб мамлакатнинг ярмидан кўпини ташкил қиладиган ёш авлод оятуллолардан ҳафсаласи пир бўлиб бўлган ва улар энди секуляр демократик тизимни исташяпти. Яқин Шарқнинг бошқа давлатларида эса ҳали энди-энди Исломий тизимга хайрихоҳлик кучая бошлади.\nЎзбекистон уникал давлат. Унинг демократияга тайёр эмаслиги бор гап, лекин бир кун у барибир, табиийки, буни ўз бошидан кечиради.\n« ЖАҲОНГИР МУҲАММАД: Номсиз замон Комилжон Шамсиддинов: »


“Ипак йўли” туризм халқаро университетида Travel journalism – саёҳат журналистикаси факультети очилади - Международный университет туризма «Шелковый путь»\nПятница, 08 мая 2020 18:20\n“Ипак йўли” туризм халқаро университетида 2020-2021 ўқув йилидан Travel journalism факультети очилади. Журналистика соҳасида ушбу йўналиш янги бўлиб, Ўзбекистонда ҳали бу соҳада кадрлар тайёрлаш йўлга қўйилмаганди.\nТурли мамлакат ва халқларнинг тарихи, маданияти, турмуши, машҳур қадамжолари ва шахслари, ҳатто, миллий ошхоналарнинг ўзига хослигини ёритадиган соҳа “Travel journalism”, яъни саёҳат журналистикасидир. Саёҳат журналистикаси соҳасида кадрлар тайёрланса, Ўзбекистонга сайёҳларнинг ташриф буюриши ортади.\nБугун Travel journalism нафақат босма оммавий ахборот воситалари саҳифаларида, балки интернет ва телевидениеда ҳам ривожланиб бормоқда. Технологияларнинг ривожланиши ва аудиторияни ахборотлаштириш усуллари кенгайиши Travel journalism соҳасининг ривожланишига олиб келди. Дастурларнинг баъзилари ҳажмли шоуларга айланиб улгурди, турли мамлакатлар маданияти ҳақида қизиқарли маълумотларни етказган ҳолда улар учун ижобий туристик имидж яратилмоқда.\nTravel journalism таълим йўналиши доирасида республикамизда илк бор талабаларда саёҳатчилик журналистикаси сир-асрорлари очилган ҳолда Ўзбекистоннинг ижобий туристик имиджини яратиш кўникмалари шакллантирилади.\nМазкур таълим йўналиши келгусида мамлакатимизда оммавий ахборот воситалари соҳаси учун журналист кадрлар, жумладан, юқори малакали, бир неча хорижий тилларни мукаммал биладиган профессионал халқаро журналистлар ҳамда илмий-педагог кадрларни тайёрлаш бўйича етакчи соҳага айланади.\nTravel journalism йўналишининг таълим дастурини ўзлаштиришнинг норматив муддати - бакалавриат таълим йўналишида 4 йил, магистратура таълим йўналишида 2 йилни ташкил этади.


ОМЕМАКС-УЛЬТРА – medu.uz – Дорилар ҳақида маълумотлар ўзбек тилида\nHome Йўриқномалар ОМЕМАКС-УЛЬТРА\nПрепаратнинг савдо номи: ОМЕМАКС-УЛЬТРА\nфаол модда: омепразолнинг 7,5% ичакда эрувчан гранулалари – 20мг;\nёрдамчи моддалар: сукроза, маннитол, натрий лаурил сульфат, сувсиз натрий гидроген фосфат, гидроксипропилметил целлюлоза Е-5, метакрил кислота ко-полимер, натрий гидроксиди, ПЕГ-6000, титан диоксиди, тозаланган тальк, твин-80, тозаланган сув.\nТаърифи: ичида оқ гранулаларни сақловчи қаттиқ желатинли капсулалар.\nФармакотерапевтик гуруҳи: меъда ва ўн икки бармоқли ичак ярасига қарши воситалар (Н+К+АТФ-АЗЫ ингибитори).\nХлорид кислотаси секрециясининг охирги босқичини катализация қилувчи фермент Н+- К+-АТФазали протон насосини ингибиция қилиш орқали париетал ҳужайраларидан хлорид кислотасининг секрециясини камайтиради. Бунда препарат кислотанинг асосий ва рағбатлантирилган секрециясини ингибиция қилишга ёрдам беради. Кислотани секрециясини ингибиция қилиши бир марта қабул қилингандан сўнг 24-72 соат давом этади. Препаратни қабул қилиш тўхтатилганда секретор фаоллик 3-5 кундан сўнг аста-секин дастлабки холатига қайтади. Пепсиннинг секрециясини сусайтирмайди, гастриннинг зардобдаги миқдорини оширади, у препарат билан даволаш тўхтатилгандан кейин 1-2 ҳафта давомида дастлабки кўрсаткичларига қайтади.\nМеъда-ичак йўлларида тез сўрилади, плазмада концентрациясининг чўққисига 0,5-1 соат давомида эришилади. Соғлом шаҳсларда плазмадан ярим чиқарилиш даври (Т1/2) 0,5-1 соатни ташкил қилади. Биокираолишлиги 30-40% ни ташкил қилади. Қон плазмаси оқсиллари билан боғланиши тахминан 90% ни ташкил қилади.\nЖигарда метаболизмга учрайди ва қабул қилинган дозанинг катта қисми (70-80%) сийдик билан, қолган қисми аҳлат билан чиқарилади.\nмеъда ва ўн икки бармоқли ичак яраси касаллиги (даволаш ва хуружларни олдини олиш);\nмеъда ва ўн икки бармоқли ичак яраси касаллиги билан касалланган беморларда Helicobacter pylori ни эрадикацион даволаш (бошқа дори воситалар билан бирга даволашда);\nностероид яллиғланишга қариши воситаларни қабул қилиш туфайли келиб чиққан меъда ва ўн икки бармоқли ичак яраси касаллиги, стресс туфайли келиб чиққан яралар (даволаш ва олдини олиш);\nгастроэзофагеал рефлюкс (шу жумладан симптоматик);\n1 ёшдан катта ва тана оғирлиги 10 кг дан кам бўлмаган болалар: рефлюкс-эзофагитни даволаш; жиғилдон қайнашини cимптоматик даволаш ва гастроэзофагеал рефлюкс касаллигида кислотани регургитация қилиш.\n4 ёшдан катта болалар: Helicobacter pylori чақирган ўн икки бармоқли ичак яраси касаллиги (комплекс даволаш таркибида) қўлланилади.\nЎн икки бармоқли ичак яраси касаллигининг зўрайиши вақтида — суткада 1 капсуладан (20 мг) 2–4 ҳафта (резистент ҳолатларда – суткада 2 капсуладан).\nМеъда яраси касаллигининг зўрайиши вақтида ва эрозив-ярали эзофагитда — суткада 1-2 капсуладан 4–8 ҳафта давомида.\nНостероид яллиғланишга қариши препаратларни қабул қилиш оқибатида келиб чиққан МИЙ даги яралар — суткада 1 капсуладан 4–8 ҳафта.\nHelicobacter pylori нинг эрадикацияси — антибактериал воситалар билан суткада 2 марта 1 капсуладан 7 кун давомида.\nМеъда ва ўн икки бармоқли ичак яраси касаллигининг қайталашини олдини олишда — суткада 1 капсуладан.\nРефлюкс-эзофагитни қайталашини олдини олишда — суткада 1 капсуладан узоқ вақт давомида (6 ойгача).\nЗоллингер-Эллисон синдромида доза меъда суюқлигининг ажралишига қараб индивидуал равишда танланади, суткада 60 мг дозадан бошланади. Керак бўлган тақдирда дозани доза суткада 80–120 мг гача оширилади, бунда дори 2 марта қабул қилинади.\nКам ҳолларда қуйидаги ножўя таъсирлар кузатилиши мумкин:\nОвқат ҳазм қилиш тизими ва томонидан: диарея ёки қабзият, кўнгил айниши, қусиш, метеоризм, қорин оғриғи, оғиз қуриши, таъм сезишни ўзгариши, стоматит, плазмада жигар ферментларининг даражасини транзитор ошиши, оғир жигар ҳасталиклари бор беморларда – гепатит (шу жумладан сариқ касал билан), жигар функциясининг бузилиши.\nНерв тизими томонидан: бош оғриғи, бош айланиши, қўзғалувчанлик, уйқучанлик, уйқусизлик, парестезиялар, депрессия, галлюцинациялар, оғир соматик ҳасталиклари, оғир жигар ҳасталиклари бўлган беморларда – энцефалопатия.\nТаянч–ҳаракат аппарати томонидан: мушакларнинг кучсизлиги, миалгия, артралгия.\nБошқа реакциялар: кўришни бузилиши, периферик шишлар, кучли терлаш, иситма, гинекомастия; кам ҳолларда – узоқ вақт даволашда меъда грандуляр кистаси ҳосил бўлади (меъда ширасини ажралишини ингибиция қилиниши натижасида, қайтувчан хавфсиз характерга эга).\nОмепразолни суткада 1 марта 20 мг дозада узоқ муддат давомида кофеин, теофиллин, пироксикам, диклофенак, напроксен, метопролол, пропранолол, этанол, циклоспорин, лидокаин, хинидин ва эстрадиол билан бирга қўллаш уларнинг плазмадаги концентрациясини ўзгаришига олиб келмади.\nАнтацидлар билан бирга қўлланилиши қўрсатилмаган.\nСўрилиши рН кўрсаткичига боғлиқ бўлган исталган дори воситасининг биокираолишлигини ўзгартиради (масалан темир тузларини).\nДаволашни бошлашдан олдин меъдада кечиши ҳавфли бўлган ҳасталиклар (айниқса меъда яраси) борлигини истисно қилиш лозим, чунки препарат касаллик симптомларини ниқоблаши мумкин, бу эса тўғри ташҳис қойишни кечиктиради.\nОвқат билан бирга қабул қилиш дори самарадорлигига таъсир қилмайди.\nБутун капсулани ютиш қийинчилик туғдирган вазиятда капсулани очиб, ичидаги гранулаларни озини ёки капсулани шимиб ютиш мумукин, яна капсула ичидаги гранулаларни шарбат ёки йогурт билан аралаштириб, ҳосил бўлган аралашмани 30 минут ичида қабул қилиш мумкин.\nОғир жигар етишмовчилиги билан ҳасталанган беморларда суткалик доза миқдори 20мг дан ошмаслиги лозим.\nҲомиладорлик ва эмизиш вақтида қўлланилмасин.\nСимптомлари – кўришни бузилиши, уйқучанлик, қўзғалиш, онгни чалкашиши, бош оғриғи, кучли терлаш, оғиз қуриши, кўнгил айниши, аритмия.\nДаволаш симптоматик. Масус антидот йўқ. Гемодиализ етарли самара бермайди.\n10 капсула илюмин фольгали стрипда, 10 стрип қўллаш бўйича йўриқномаси билан картон қутида.\nОмеп - 2005.05.2018Кейингиси


Қандай CPA Uz дастури бўйича сертификатланган бухгалтер бўлиш мумкин? | NORMA.UZ\n«Сертификатланган амалиётчи бухгалтер» - бухгалтернинг профессионал малакасини тасдиқлайдиган ҳужжат. CPA Uz дастури бўйича биринчи даражали сертификатлар муддатсиз ҳисобланади ва Ўзбекистон бухгалтерлар Федерацияси томонидан берилади.\nСертификат «Миллий қонун ҳужжатлари бўйича бухгалтерия ҳисоби» ва «Солиқ солиш» курслари бўйича имтиҳонлар муваффақиятли топширилганда берилади. «Sultanova TA'LIM» ўқув марказида ушбу курсларга қабул ўтказилмоқда:\n«Миллий қонун ҳужжатлари бўйича бухгалтерия ҳисоби»\nМуддати: 60 соат, 15 та машғулот\nЎтказиш санаси: 03.09.17–22.10.17\nЎтказиш вақти: 14.00–18.00\nЎтказиш кунлари: шанба, якшанба\nЎқитувчи: Азизова Рушания – CIPA, ДипИФР, сертификатланган профессионал бухгалтер.\nЎтказиш санаси: 28.10.17–16.12.17\nЎтказиш вақти: 9.00–13.00\nЎқитувчи: Огневчук Оксана – CIPA, ДипИФР, сертификатланган профессионал бухгалтер.\nҲар бир курснинг қиймати – 599 100 сўм (ўқув материаллари тақдим этилади).\nЧегирмалар: ЎБФ аъзоларига -10%, талабаларга – 8%, ҳамкорлар мижозларига – 7%.\nИмтиҳонларни ўтказиш шартнома асосида Ўзбекистон бухгалтерлар Федерацияси томонидан таъсис этилган Бухгалтерлар малакасини баҳолаш маркази – БМБМ томонидан амалга оширилади.\nCPA Uz дастури бўйича 2017 йилнинг қишки сессияси учун имтиҳонлар жадвали:\n22 декабрь –«Миллий қонун ҳужжатлари бўйича бухгалтерия ҳисоби»;\n23 декабрь – «Солиқ солиш».\nРўйхатдан ўтиш – 2017 йил 2 сентябрдан 15 декабрга қадар.\nИмтиҳонларда иштирок этиш қиймати – 299 550 сўм.\nДиққат! «Солиқ солиш» имтиҳони натижаси CIPA бўйича «Солиқлар» имтиҳони натижаси сифатида ҳисобга олинади. Ҳавола бўйича ўтиб ўқинг.\nТошкент шаҳри, Мирзо Улуғбек тумани, Мустақиллик шоҳкўчаси, 88.\nМаълумот учун кечаю кундуз ишлайдиган телефон рақами: (+99871) 120-30-10.


Еврокубоклардан кейинги кураш: А Серия 5-тур превьюси / CHAMPIONAT.asia\n11:24Бруну, Санчо, Тадич ва Гозенс - ЧЛда ҳафта ўйинчиси бўлиш учун даъвогарлар 3 11:20Olamsport: Хабибни ортда қолдиришди, Майк Тайсон ва Рой Жонснинг қанча гонорар олиши маълум ва бошқа хабарлар 0 11:00Карикатура: ЧЛ нимчорак финалига йўл олган жамоалар 0 10:37Марадонанинг ҳаётидаги сўнгги соатлар қандай кечгани ҳақида маълумот берилди 6 10:14Кеча "Ливерпуль" "Энфилд"да "Аталанта" дарвозаси томон аниқ зарба ҳам йўллай олмади 6 09:56Конте: “Реал” ва “Интер” ўртасидаги фарқни кўрдик 11 09:50Флик: “Ўз ишимизни ўзимиз қийинлаштириб юбордик” 2 09:32ЕЧЛ. Левандовски голлар сони бўйича Раулга етиб олди 3 09:14Зидан: “Ғалаба қозонишдан бошқа вариантимиз йўқ эди” 4 08:57Юрген Клопп: “Ютқазганимизни тан олишимиз керак” 8 08:40Гвардиола: “Ҳужумда тажовузкор ўйнадик” 1 08:21“Марсель” ЕЧЛ антирекордини ўрнатди 1 08:05“Бавария” еврокубокларда “Атлетико”нинг рекордини такрорлади 3 07:50ЕЧЛ. "Аякс" - "Мидтъюлланн" 3:1 0 07:45ЕЧЛ. "Ливерпуль" - "Аталанта" 0:2 0\nЕврокубоклардан кейинги кураш: А Серия 5-тур превьюси\nТеглар : Фиорентина Удинезе Превью ЮвентусСпеция Верона Интер ЖеноаКротоне ИталияБеневенто Рома Милан Наполи А СерияБолоньяСампдория"Аталанта""Торино""Сассуоло""Кальяри""Парма""Лацио"\nБугун Италияда навбатдаги тур учрашувларига старт берилади.\n"Кротоне" билан ўтган омадсиз ўйиндан кейин амалдаги чемпион ғалаба қозониб, мухлисларини хурсанд қилишга уринади. Акс ҳолда, Пирлонинг "курсиси" қимирлай бошлаши ҳам ҳеч гап эмас. Шу ўринда "Ювентус"да кадрлар муаммоси ҳам йўқ эмаслигини қайд этиш лозим. Коронавирусдан қутила олмаётган Роналдудан ташқари, Алекс Сандро, Де Лигт, Кьеллини ва Маккени аниқ бу ўйинда майдонга тушмайди. Ўтган турда қизил карточка олган Кьезани эслатмасак ҳам бўлар. Умумий олиб қараганда, "Верона"даги вазият унданда ёмон. Футболчиларнинг бир қисми коронавирусга топширилган тест натижалари кутаётган бўлса, вируссиз ҳам жамоасига ёрдам бера олмайдиганлар мавжуд. Бундай ҳолатда ёш "мастиф"лар имкониятга эга бўладилар.\nОхирги ўзаро ўйин "Верона" фойдасига ҳал бўлган бўлса-да, букмекерлар "кекса синьора"ни бўлажак беллашувнинг яққол фаворити сифатида кўрмоқда. "Кротоне"дан учралган мағлубиятдан кейин ҳазиллар тугади ва мезбонлар жамоада ҳеч қандай муаммо йўқлиги ҳамда бу мавсум ҳам бош соврин учун аъсосий номзод эканликларини исботлашга ҳаракат қилишади. Пирлонинг режалари амалга ошадиган бўлса, "Верона" очко ҳақида орзу қилиши қийин бўлади.\n"Женоа" - "Интер"\n"Женоа"нинг бир қатор футболчилари эса аксинча соғайиб сафга қайтишди. Кўрамиз, деярли оптимал таркиб қўл остида бўлганида мураббий Элдорни асосий таркибга қўярмикан?! "Интер"да йўқотишлар бор: Хакими ва Санчес миланликларга ёрдам беролмайди, лекин Бастони ва Наингголан қайтиши кутилмоқда. Агар тест натижалари кўнгилдагидек чиқса, Шкриньяр ва Янгни ҳам кўришимиз мумкин. Умуман олганда, "нерадзурри"да вариантлар бор ва етакчиларнинг саломатлигини хавф остида қолдиришга ҳожат йўқ, аммо ҳимоя маркази қўпол хатоларга йўл қўймоқда ва нимадир қилмаса бўлмайдиганга ўхшайди.\n"Интер" чемпионатни анчайин омадсиз бошлади. ЕЧЛ 1-тури доирасида "Боруссия" билан сўнгги дақиқаларда қўлга киритилган дуранг ҳам мақтанишга арзигулик натижа эмас. Аммо бу жуфтликда айнан "нерадзурри" фаворит ҳисобланади. Клуб кўпчиликнинг бу йил айнан "Интер" Скудетто учун чинакамига курашиши ва балки уни қўлга киритиши ҳақидаги фикри нотўғри эмаслигини исботлаши лозим. Шундай экан "грифонлар"га осон бўлмайди. Бироқ нима бўлганда ҳам биз ҳамюртимиз Элдор Шомуродовга ва жамоасига омад тилаб қоламиз.\n"Аталанта" - "Сампдория"\nЧемпионатнинг аввалги учрашувида "Аталанта" кутилмаганда "Наполи"га йирик 1–4 ҳисобида ютқазиб қўйди. Ҳозир ҳам таркибда муаммолар бор, лекин захира ўриндиғи узунлиги ротацияга имкон қолдирмоқда. Ламмерс асосий таркибда Сапатанинг ўрнини эгалласа керак, унга Иличич шерик бўлади. Шунингдек, Хатебурнинг қайтиши кутилмоқда. Россиялик ярим ҳимоячи Алексей Миранчук эса "Митьюллан" дарвозасига урилган ажойиб голдан кейин, кўпроқ ўйин амалиётига эга бўлса керак. Раньерида эса таркиб борасида умуман муаммо йўқ ва "Сампдория"нинг кайфияти ҳам аъло даражада. Жамоа "Лацио"ни ер тишлатди ва бемалол дам олиб, А Сериянинг энг яхши ҳужум чизиғига қарши ўйинга тайёргарлик кўрди.\nОхирги марта "Аталанта" "Сампдория"ни 2-0 ҳисобида мағлуб этган. Бу сафар ҳам букмекерларнинг фикрича "бергамоликлар" яққол фаворит, лекин ўйиндан аввал "Лацио" ҳам фаворит сифатида кўрилганди, натижа эса ёдингизда бўлса керак. Шу сабабли, Гасперини шогирдларига осон бўлмаса керак. "Сампдория" зарбага зарба билан жавоб беришга уриниши аниқ.\n"Беневенто" - "Наполи"\nЎтган турда "Беневенто" "Рома"га муносиб қаршилик кўрсатди, аммо якунда барибир йирик ҳисобда мағлуб бўлди. Мезбонларнинг ҳимоядаги ўйини буткул тартибсиз бўлса-да, нейтрал мухлисни ҳам беэътибор қолдирмайди. Катта эҳтимол билан Роберто Инсинье ҳам бўлажак ўйинда майдонга тушади. Унда ўзига хос имконият мавжуд. Футболчи А Серия доирасида ўзининг акасига қарши майдонга тушиши мумкин. Лоренцо жароҳатидан қутилди ва жамоасига ёрдам беришга тайёр. Элмас ва Зельински ўйнамаслиги аниқ. АЗ билан бўлган ўйиндан кейин Гаттузо ротация ишларини амалга оширса керак, таркиб бунга имкон беради.\nОхирги марта А Серия доирасидаги беллашувда "Наполи" "Беневето"ни ушбу стадионда 2-0 ҳисобида мағлуб этганди. Ҳозир ҳам букмекерлар меҳмонлар ортиқча муаммосиз 3 очкога эга чиқишини кутишмоқда. Таркиб борасидаги тафовут ва "Беневенто"нинг ҳимоядаги бўш ўйини бундай рақибга қаршилик кўрсата олмаса керак. Шу ўринда таъкидлаш лозим, "Беневенто"нинг ўзи ҳам майдонни голсиз тарк этгиси келмаслиги аниқ. Бундан келиб чиқадики, бизни анча қувноқ ва голларга бой ўйин кутиб турибди.\nДербидаги ғалабадан кейин чемпионат етакчиси 1-ўринни сақлаб қолишга уринади. Пиоли куни-кеча Чалханоглу ва Ребичдан айрилди ва ҳеч ҳам қаримайдиган Златаннинг ёнида "Реал"дан ижарага олинган Браим Диас тушса керак. "Рома" ҳам Европа Лигасида учрашув ўтказди ва рақиблар бир хил ҳолатда. Смоллинг ҳамон жароҳатланган, Фацио-Кумбулла жуфтлиги эса у қадар ишончли ўйин кўрсата олмаяпти. Таркиб "Беневенто" билан ўйиндагидан кескин фарқ қилмаса керак, "жаллоросси" етакчилари чиндан яхши спорт формасига кириб олган, бу айниқса ҳужум учлигига тааллуқли: Жеко, Педро ва Мхитарян.\nОхирги ўзаро ўйинда "Милан" 2-0 ҳисобида зафар қучган. Бу сафар ҳам айнан "россонери"нинг имкониятлари юқорироқ баҳоланмоқда. Жамоа ишончли ўйин кўрсатмоқда, мағлубиятсиз серияни давом эттиряпти ва ҳақли равишда чемпионатда етакчи бўлиб турибди. Қўшимчасига "ўз уйингда деворлар ҳам ёрдам беради" деган гап ҳам бекор айтилмаган. Нима бўлганда ҳам ушбу беллашув тур безаги бўлиши кутилмоқда. Ҳар икки жамоа яхши спорт формасида ва ҳужумкор футболни хуш кўради.\nКеча "Ливерпуль" "Энфилд"да "Аталанта" дарвозаси томон аниқ зарба ҳам йўллай олмади 6\nЮрген Клопп: “Ютқазганимизни тан олишимиз керак” 8\nЕЧЛ. "Ливерпуль" - "Аталанта" 0:2 0\nЕЧЛ. Бергамо клуби "Энфилд"да "Ливерпуль"ни таслим қилди! 9\n23 окт 11:29:06\nЭлдоржон укамга омад.Албатта майдонга тушади.Амин!\n23 окт 22:37:53\nАдмин хаммаси жойидами ,?, Юве 25 окт , 23 : 45 А Серия да Верона билан ўйниди. . .\n23 окт 20:15:05\nYuventus Krotone bilan òtgan tur òynadiku ADMINLAR!VERONA bilanmasmi Yuventusni òyini\n23 окт 17:24:45\n23 окт 12:43:41\nEldor omad sanga. Faqat olg‘a


Рақамли иқтисодиёт коррупцияга барҳам беради - Халқ сўзи\n10:30 22 Февраль 2019 Сиёсат\nИқтисодий ривожланишнинг қайси даври бўлишидан қатъи назар, саноатлашувнинг асосий белгиси корхоналарнинг доимо ишлаб чиқариш ҳажми ортиши ҳисобланган. Цехлар майдонлари кенгайган, дастгоҳлар қаторлари кўпайган, конвейерлар ленталари узайган, ходимлар штати ортган.\nБу жараён жуда катта молиявий манбаларни, харажатни талаб қилган ва янги тадбиркорларнинг бозорга кириш имкониятини чеклаб, бизнес билан фақатгина мўмай пули борлар шуғулланиши мумкин, деган хулосани келтириб чиқарар эди.\nАммо ахборот технологиялари асри бу соҳада ҳам янги қоидаларни белгилади. Рақамли иқтисодиёт эндиликда тор доирадаги назариётчи олимларга қизиқ диссертациялар мавзуси эмас, балки мислсиз салоҳиятга эга ва амалиётда ўзини оқлаган бозор моделига айланди.\nАйнан шунинг учун мамлакатимизда рақамли иқтисодиётга ўтиш йўналишида амалий чора-тадбирлар кўрилмоқда. Жумладан, давлатимиз раҳбарининг “Ўзбекистон Республикаси давлат бошқарувига рақамли иқтисодиёт, электрон ҳукумат ҳамда ахборот тизимларини жорий этиш бўйича қўшимча чора-тадбирлар тўғрисида”ги Фармони ҳам бу йўналишда қўйилган самарали қадамлардан бири бўлди. Мамлакатимизда рақамли иқтисодиётни ривожлантириш, “электрон ҳукумат” тизимининг жорий этилиши, аҳоли, бизнес ва давлат ўртасида ўзаро самарали ҳамкорликни йўлга қўйиш учун қўшимча шарт-шароитларни шакллантиришга қаратилган ушбу ҳужжат билан Ўзбекистон Республикаси Президенти ҳузуридаги Лойиҳа бошқаруви миллий агентлиги рақамли иқтисодиётни жорий қилиш ва ривожлантириш соҳасида ваколатли орган этиб белгиланди. Эндиликда мазкур Агентлик соҳада ягона давлат сиёсатини ишлаб чиқиш ва амалга ошириш ҳамда давлат органлари ва ташкилотларининг фаолиятини мувофиқлаштириш учун масъулдир.\nАгар классик бозор иқтисодиёти модели талаб, таклиф ва рақобатга асосланган бўлса, рақамли иқтисодиётда таклиф талабни шакллантириши мумкин. Бунинг учун рақамли маҳсулотлар турларини кўпайтириш ҳамда уларни кенг оммага тарғиб қилиш лозим. Бундай шароитда иқтисодий жараёнлар тезлашади, харажат камаяди, даромадда эса юқори кўрсаткичларга эришилади.\nҲужжат бу борада жуда катта ўзгаришларга сабаб бўляпти. Аҳоли, бизнес ва давлат ўртасидаги самарали ҳамкорликни таъминлаш, уларнинг ўзаро муносабатларини рақамлаштиришга ўтилмоқда. Бу эса, ўз навбатида, инсон омилини четлаб ўтган ҳолда, ушбу муносабатларнинг шаффоф бўлишига, уларда коррупцияга йўл қўймасликка хизмат қилади.\nШунингдек, рақамли иқтисодиёт ошкораликни таъминлайди. Одамлар онлайн тарзда Ҳукуматнинг иқтисодиётни ривожлантириш борасида олиб бораётган амалий ишлари билан яқиндан танишиши мумкин.\nИмкон қадар камроқ ресурс сарфлаб, кўпроқ маҳсулот чиқариш — рақамли иқтисодиётнинг устувор вазифаси. Юртдошларимизда рақамли иқтисодиёт шароитида нафақат ўзини ўзи, балки атрофдагиларни ҳам иш ўрни билан таъминлаш имкони ошади.\nБу жараённи янада аниқроқ тасаввур қилиш учун бир мисол келтирсак. Дунё миқёсида фаолияти абадийдек туюлган ва турли соҳалар бозорларида улкан улушларга эга бўлган гигант корпорациялар саноқли йилларда ҳеч қандай тарихи йўқ кичик компаниялардан орқада қола бошлади. Мазкур жараённи тадрижий тараққиёт, яъни эволюциянинг табиий босқичи, деб ҳисоблаш мумкин.\nУмуман айтганда, Фармон билан мамлакатимизда рақамли иқтисодиётни ривожлантиришга қаратилган яна бир қатор амалий чоралар тасдиқланган. Уларнинг самарали ижросини таъминлашда биз, сенаторларнинг зиммасида ҳам катта масъулият ётади. Демак, жонли тарғибот, амалий мулоқотларни янада кучайтиришимиз лозим. Зеро, рақамли иқтисодиёт жамиятнинг ҳар бир аъзосидан ана шундай фидойилик, билимдонлик ва юқори салоҳиятни талаб қилади.\nҚобил Турсунов, Ўзбекистон Республикаси Олий Мажлиси Сенати аъзоси.


06 март 2021, Тошкент вақти: 13:07\nТасвирларни жўнатган аёлнинг Озодликка айтишича, сурат октябр ойи ўрталарида Косон туғруқ кўмплексининг гинекология бўлимида олинган.\nКўзи ёриган аёллардан Озодликка юборилган сурат ва видеотасвирда бир неча аёл чақалоғи билан полга тўшалган матрасларда ўтирганини кўриш мумкин.\nТасвирларни жўнатган аёлнинг Озодликка айтишича, сурат октябр ойи ўрталарида туғруқ комплексининг гинекология бўлимида олинган.\nКосон тумани Тиббиёт бирлашмасининг исми очиқланмаслик шарти билан Озодлик саволларига жавоб берган раҳбарларидан бириаёлларнинг полда ётганини Озодликка инкор этди.\nУ туғруқ бўлими 2019 йил 1 октябрдан 20 октябргача таъмирлаш учун режа асосида ёпилганини билдирди.\nСурат билан боғлиқ вазиятни ўрганиш жараёнида Озодлик туғруқхонада сўнгги бир ой ичида камида бир чақалоқ нобуд бўлганини ҳам аниқлади.\nОзодликка келган сурат ва видеотасвирларда линолеум тўшалган бетон полга ташланган матраслар устида икки аёл ўтиргани, яна бир аёлнинг бола эмизаётгани акс этган.\nХона чеккасида иккита каравот ҳам кўринади.\nТасвирларни жўнатган аёлнинг Озодликка айтишича, сурат октябр ойи ўрталарида Косон туғруқ комплексининг гинекология бўлимида олинган.\nСуратни Озодликка жўнатган аёлнинг айтишича, ушбу суратни у Косон тумани туғруқ комплекси гинекология бўлимида 15 октябр куни олган.\nЎша куни кўзи ёриган олти аёл ўша хонада ётди. Иккитаси каравотда, тўрттаси полда.\n- Ўша куни мен билан саккиз аёлни кўзи ёриган. Хонада иккита каравот бор. Ўша куни кўзи ёриган олти аёл ўша хонада ётди. Иккитаси каравотда, тўрттаси полда. Туғруқ бўлими таъмирлангани учун полда ётиб турасизлар дейишган эди, - деди аёл.\nКосон тумани туғруқхона комплекси ҳамшираларидан бири ўтган ой комплексда таъмир ишлари олиб борилгани сабаб ўша пайтда туққан аёлларнинг бир қисми вақтинча полга ётқизилганини айтди.\nКосон тумани Тиббиёт бирлашмасининг исми очиқланмаслик шарти билан Озодлик саволларига жавоб берган раҳбарларидан бири эса аёлларнинг полда ётганини Озодликка инкор этди.\nУнинг изоҳ беришича, Косон Тиббиёт бирлашмаси туғруқ бўлими 2019 йил 1 октябрдан 20 октябргача таъмирлаш учун режа асосида ёпилган.\nШу сабабли туғруқ комплекси гинекология бўлимида вақтинчалик туғуруқ зали ташкил этилган.\n-Ўша пайтда ремонт бўлган, лекин полда ётиш бўлмаган. Ҳозир таъмир ишлари тугаган, ҳамма беморлар, кўзи ёриган аёллар койкада ётибди, келиб кўришингиз мумкин, - деди бирлашма раҳбарларидан бири.\nШу йилнинг июн ойида Андижон вилояти Марҳамат тумани Туғруқ комплексида кўзи ёриган аёллар чақалоғи билан янги таъмирдан чиққан хонанинг полига тўшалган матрасларда ётгани акс этган тасвирларни Озодликка жўнатган эди.\nБир чақалоқ нобуд бўлган\nСурат билан боғлиқ вазиятни ўрганиш жараёнида Озодлик туғруқхонада сўнгги бир ой ичида камида бир чақалоқ нобуд бўлганини аниқлади.\nФазилат Нормуродованинг Озодликка айтишича, шу йилнинг 14 октябр куни Косон тумани туғруқ комплексида келини Гулчирой Қаюмованинг кўзи ёриган.\nШу куни уйига қайтган Гулчирой Қаюмованинг чақалоғи нобуд бўлган.\n- Бир кун ўтиб жавоб бериб юборяпти, бола соғлом туғилган. Бир кундан кейин болани аҳволи уйда оғирлашди. Олиб келсак оғир аҳволда болани тез ёрдам машинасиз, кислородсиз Қаршига жўнатишяпти. Бола вилоят касалхонаси реанимациясида нобуд бўлди, - дейди Фазилат Нормуродова.\nНормуродова келинини туғруқхонада шароит йўқлиги сабаб уйига олиб кетишга мажбур бўлганини ҳам қўшимча қилади.\n- Чунки у ерда кўзи ёриган аёллар полда ётибди, - дейди Нормуродова.\nКосон Тиббиёт бирлашмаси туғруқ бўлими ходими шифокорларнинг қаршилигига қарамасдан Қаюмова чақалоққа геповакс вакцинасини олдирмасдан туриб, уни уйга олиб кетганини айтди.\n- 16 октябр куни болани БЦЖ га эмлаш учун олиб келишганида болани аҳволи оғир эди. Тезда уни болалар шифохонасига олиб бориш кераклигини айтдик. Шундан сўнг улар болани ўзларининг машинасида вилоят касалхонасига олиб кетишди. Реанимация бўлимида бола ҳаётган кўз юмган. Ҳомила ичи инфекцияси, сепсисдан бола нобуд бўлди, - деди Косон Тиббиёт бирлашмаси туғруқ бўлими ходими.\nКосон тумани Тиббиёт бирлашмасининг исми очиқланмаслик шарти билан Озодликка гапирган раҳбарларидан бири бўлиб ўтган воқеа ортидан Косон тумани тиббиёт бирлашмасининг камида икки нафар ходими масъулиятсизлик, чақалоққа геповакс вакцинасини олмасдан туриб унинг уйга олиб кетилишига йўл қўйгани учун ишдан бўшатилганини айтди.\nТуғуруқхона бош врачи муовини энг кам ойлик иш ҳақининг 30 фоизи миқдорида жаримага тортилган.\nLIVE BLOG: Бухорода сўнгги абитуриент туғруқхонадан келиб ҳужжат топширди\nУч миллионлик Самарқандда битта туғруқхона ишлаяпти


Қоматни жарроҳлик ёрдамида чиройли қилиш ҳукми | Azon.uz - Ахборот-таҳлилий портал\n2067 18:55 20.06.2021\nПластик операциялар ҳар қандоқ катта-кичик жарроҳлик амалиёти бўлиб, бу бир неча мақсадларда амалга оширилади:\nКишига руҳий ва жисмоний азият берувчи туғма нуқсонларни йўқотиш,\nЎзидаги чиройни яна ҳам бўрттириб кўрсатиш мақсадида.\nБу усул ёрдамида гўзалликка интилиш бугунги кунда жуда ҳам кўпайиб кетди, шу соҳанинг мутахассислари ҳам етишиб чиқишди. Бу борада тиббиёт институтлари ва бўлимлари ташкил топди, дарс машғулотлари ўтказила бошланди.\nУшбу турга кирувчи амалиёт турларига танадаги ортиқча қисмланри олиб ташлаш, ёғларни махсус аппаратлар ёрдамида сўриб олиш, жисмнинг баъзи аъзоларини катталаштириш каби ишлар киради.\nТана терисини торттириш ва нафхил асиддаи\nТанадаги осилиб қолган терини торттириш, асосан қорин соҳасида амалга оширилади. Амалиёт асносида қориннинг пастидан осилиб қолган тери ва ёғлар олиб ташланиб, мушаклар қорин деворига маҳкамланади. Бу операция салқиб қолган катта қоринни чиройли ҳолатга келтиради ва соҳада унда чандиқ қолиши ҳам мумкин. Агар кесилган қисм катта бўладиган бўлса, уни иложи борича киндик атрофига келтириб, билинмайдиган қилиб тикилади.\nАмалиёт аксар ҳолатларда қорин бўшлиғининг пастки қисмида ўталиб, текис қилиб тикилади. Бу жараён бел қисмини торайтириб, ингичка кўрсатишга ёрдам бераги. Баъзи ҳолларда операция қилинган соҳада йиғиладиган суюқликларни ташқарига чиқриш учун тери остига тиббий шланглар қолдиришга ҳам тўғрии келади. бу шланглар икки-уч кундан сўнг ортиқча ажраламар оқиши камайгач секин тортиб олинади.\nКелиб чиқадиган асоратлар:\nЖароҳат ўрнида бир муддат оғриқ бўлиши. Бу нохушликни тинчлантирувчи дори воситалари билан бартараф этиб туриш мумкин;\nАмалиёт ўтказилган соҳанинг бир неча ҳафта,баъзан ойлар давомида увушиши;\nЖароҳат ўрнида яллиғланиш пайдо бўлиши. Буни антибиотиклар қабул қилиш билан муолажа этилади;\nсоҳада қон ёки тери ости суюқликлари тўпланиб қолиши. Бу мазкур суюқликни тортиб олишни тақозо этади.\nбу амалиёт бир марта қилингач, қайта ҳомиладор бўлинмаган ҳолатда, бир умрга етади. Аммо, аёл операциядан кн яна фарзандли бўлса, қорин асил ҳолига қайтиб қолиши эҳтимоли кўп. Шунинг учун бу ишни охирги ҳомиладорликдан сўнг бажариш мақсадга мувофиқдир.\nУшбу жарроҳлика амалиётининг шаръий ҳукми\nАслида, тиббий зарурат бўлмаган шароитда бу каби операцияларни амалга ошириш мумкин эмас, хусусан, қоринни торттиришни. Аммо, қориннинг ҳаддан зиёда катталашиб кетиши натижасида юзага келадиган баъзи касалликлар аниқланса, ундан ташқари, қориннинг катталашиб кетганидан, жисм толиқиб қолса, ёки аёлни турмуш ўртоғига хунук кўрсатиб, оилавий келишмовчиликларга сабаб бўлса бунинг зарари йўқ. Бундай ҳолатларда, модомики алдов ва фитна келтириб чиқармас экан, амалиёт ўтказиш жоиз бўлади. Мисрдаги “Азҳар” университети фатво уюшмаси бу амалиёт сўнгидан аниқ зарар келиб чиқмаса, мубоҳ деб фатво берган.\nШу ўринда айтиб ўтиш лозимки, шаръан жоиз бўлиши учун, операция ўз мутахассиси томонидан амалга оширилиши шарт қилинади.\n Ahmad Sayf Makky “Mavqi’ur roshaqo val-jamal”\n Muhammad Masir, Ibrohim Najib “ Mavqiu Ridodiy Daliylul mavqeil islomiyya”\n Sibag’ “Plastik operatsiyalarning shar’iy hukmlari” 31 b\nАёллар зийнат Махсус Илм\n711 09:29 26.09.2021


Андижондаги ҳайвонот боғида шер қоровулни ғажиб ташлади | Ўзбекистон ва жахон янгиликлари\nЎзбекистон 4 январь 9:27 752\nАндижон вилояти Хўжаобод тумани Хидирша МФЙ ҳудудидаги “Усмонобод файзи” масъулияти чекланган жамиятига қарашли “Ҳайвонот боғи”да шер унга емиш бераётган қоровулни ғажиб ташлаган. Бу ҳақда қатор маҳаллий интернет нашрларида хабарлар тарқалди.\nМудҳиш ҳодиса 28 декабрь айрим нашрларда 30 декабрь куни юз бергани айтилмоқда. Хўжаобод тумани Кўприкбоши МФЙда яшовчи 45 ёшли Ҳ.А. қафасда сақланаётган шерга емиш бераётган чоғида йиртқич унга ташланган. Оғир тан жароҳати олган Ҳ.А ҳаётдан кўз юмган.\nМазкур воқеага ойдинлик киритиш мақсадида «Халқ сўзи» мухбири ҳайвонот боғи раҳбарияти билан боғланган, бироқ раҳбарият боғда шер сақланмаганини айтиб, ушбу хабарни тасдиқламаган.


Mehnatsevarlik-go’zallik – Ibratli Bekam.uz\n10.12.2016 admin O'zbek qizlari 0\nМана 2 йилдирки, тадбиркор аёл «RUXSOR» телерадиоконалида эфирга узатилаётган «Бекажон» кўрсатувини ҳам тайёрлайди. Бу кўрсатув аёлларни ташаббускорлик ва меҳнатсеварликка чорлаши, фойдали маслаҳатлари, пазандаликнинг сир-асрорларини ўргатиши билан ўз томошабинларига манзур бўлмоқда.\n– Дунёдаги энг бахтли аёлман, – сўзида давом этади Шаҳнозахон. Чунки, тинч-хотиржамликда ўзим севиб танлаган касбим, эгаллаган ҳунаримда ишлайман, эл-юрт ривожига ҳисса қўшиб, оилам фаровонлигини таъминлаяпман. Инсонларга нафим тегаётганидан мамнунман.


Фавқулодда ҳолат - Народное Слово\nНоқулай об-ҳаво шароити туфайли АҚШнинг жанубий ва жануби-шарқий ҳудудидаги бир қатор штатларда фавқулодда ҳолат эълон қилинди.\nЖумладан, Жоржия, Алабама, Миссисипи, Луизиана, Шимолий ҳамда Жанубий Каролинада кучли қор ва муз ёмғири ёғиб, қаттиқ совуқ ҳукм сурмоқда. Трассаларда ҳаракатланиш қийинлашгани боис узундан-узун тирбандликлар юзага келган. Фақатгина Жоржия штатининг ўзида мингга яқин автоҳалокат рўй берди. Бир киши ҳаётдан кўз юмган, юздан зиёд одам жароҳатланган. Янги Орлеан шаҳрида давлат муассасалари ва мактаблар вақтинча ёпилди. Майями шаҳри аэропортида эса ўнлаб авиақатновлар бекор қилинди.\nСиноптиклар тарқатган маълумотларга кўра, умуман, шу кунларда АҚШнинг 34 та штатида қаҳратон совуқ кузатилмоқда.\nФойда кўрди, аммо...\nМебель ва уй жиҳозлари савдоси билан шуғулланувчи дунёга машҳур “IKEA” компанияси ҳар бир молиявий йилда даромад олишга эришмоқда.\nАммо кейинги вақтларда унинг бу борадаги кўрсаткичлари бир оз пасайган, дейилади “Евроньюс” телеканали хабарида. Масалан,\n2010 — 2011 йилларда компания кўрган соф фойданинг ўсиш суръати 10,3 фоизни ташкил қилган эди. 2013 йилнинг август ойида якунига етган навбатдаги молиявий йилда эса ушбу натижа 3,1 фоиз бўлди. Бу 3,3 миллиард евро деганидир.\n“IKEA” қўлга киритган умумий даромаднинг 70 фоизи Европа бозорлари ҳиссасига тўғри келди.\n2013 йилнинг декабрь ойида Францияда ишсизлик даражаси мамлакат тарихидаги рекорд кўрсаткичга етган.\nЯъни йил якунига келиб, меҳнат биржаларида рўйхатдан ўтганлар сони 4,9 миллион кишини ташкил қилган. Бу 2012 йилнинг шу давридаги ҳолат билан таққосланганда, 5,7 фоиз кўпдир. Ачинарлиси, ишсизларнинг 3,3 миллион нафари давлат томонидан ажратиладиган ижтимоий ёрдамдан бошқа бирор жойдан маблағ ишлаб топиш имкониятига эга эмас.\nХитойда мактабгача таълим муассасалари, бошланғич ва ўрта мактаблар ҳамда касбга ўргатувчи ўқув масканлари ҳудудида тамаки маҳсулотларини тарқатиш ва истеъмол қилиш тақиқланди.\n“Синьхуа” ахборот агентлиги хабарида келтирилишича, эндиликда ана шу таълим даргоҳларида чекиш чекланганини акс эттирувчи махсус белгилар ўрнатилади. Янги қоидага мувофиқ, шунингдек, таълим муассасалари тамаки ишлаб чиқарувчи корхоналардан ҳомийлик ёрдами олиши ва уларнинг рекламаларини ўқув муассасалари ҳудудида жойлаштириши мумкин эмас. Мазкур тартиб олий таълим масканларига ҳам тегишли бўлиб, фақат уларда чекиш учун очиқ ҳавода махсус жойлар ташкил этишга рухсат берилади.\nЙилни муваффақиятли якунлади\n“Ford Motor” (АҚШ) автомобилсозлик компанияси ўтган йилни катта даромад билан якунлади.\nХусусан, поёнига етган йилнинг биргина тўртинчи чорагида у кўрган соф фойда 2012 йилнинг шу давридагига нисбатан икки баробар ортиб, 3,04 миллиард долларни ташкил этган. Компаниянинг йиллик даромади эса 26 фоиз ўсиб, 7,16 миллиард долларга етган. Бу ҳам бир йил аввалги кўрсаткичдан анча юқоридир.\n“Ford Motor” бундай ижобий натижаларга “F” сериядаги автомобилларни Шимолий Америка ва Осиёда катта миқдорда сотиш орқали эришган.\nШамол ва ёнғин\nНорвегиянинг ғарбидаги Сернес яриморолида рўй берган кучли шамол электр тармоқларини ишдан чиқарди ва натижада ёнғин келиб чиқди.\nМамлакат телеграф бюроси тарқатган хабарга қараганда, мазкур ҳодиса оқибатида 140 дан ортиқ тураржой биноси ёниб, кулга айланган. Қурбонлар ёки жабрланганлар ҳақида маълумотлар йўқ.


Ўзбекистонлик блогер гиёҳванд моддалар рекламасига алоқадорликда айбланмоқда | Qalampir.uz\nЖамият\t21 Ноябрь 2019 18:29 17260\nЎзбекистонлик Instagram фойдаланувчилари орасида машҳур бўлган блогер Шаҳзода Салимжонова Олма-отада гиёҳванд моддалари реклама қилинган баннерларга қандай алоқаси борлигини маълум қилди. Бу ҳақда “inAlmaty.kz” нашри хабар бермоқда.\nАйни вақтда Шаҳзода Instagram`да 780 мингдан ортиқ кузатувиси бўлган аудиторияга эга. Бир ой аввал номаълум кимсалар унга бир лойиҳада иштирок этиш, шу орқали ўзи ва блогини реклама қилиб олиш таклифи билан чиққан.\n“Бизнинг лойиҳа пиарида ҳам онлайн, ҳам офлайн реклама бўлади. Офлайн реклама катта ўлчамдаги баннерлар, билборд, промоутер, транспортдаги рекламалардан иборат бўлади. Сизнинг саҳифангиз ва суратингиз 4 мамлакат ва 10 та шаҳарда жойлаштирилади”, деган блогер билан алоқага чиққан реклама бўйича менежер.\nКелишувга кўра, Шаҳзода ўз саҳифасида янги “челленж” ҳақида пост қолдириши керак бўлган. Унда иштирок этиш шартлари жуда оддий: билборд олдида суратга тушиб, ўз Instagram саҳифасига қўйиши керак. Ким шундай қилса, ўз-ўзидан iPhone ва бошқа қимматбаҳо совғалар ўйналадиган конкурс иштирокчисига айланарди.\n“Баннерларда наркотик моддалар реклама қилинаётганини билишим биланоқ постни ўчириб юбордим. Мен билан реклама бўйича боғланган қиз ўзи ҳам ҳеч нимадан хабардор эмаслигини айтди. У менга икки кишининг телефонеи рақамини берди, аммо улар менга жавоб қайтаришмади. Мен бу вазиятда блогерлар айбдор деб, ҳисобламайман, ахир биз наркотиклар ҳақида билмаган эдик”, дейди Шаҳзода.\nБлогер вазият ҳақида унга кузатувчилари direct орқали айтганини қўшиб қўйди. У реклама берувчиларни судга бериш ниятида.\nМаълумот учун, Олма-отада наркотик моддаларни реклама қилган компания жаримага тортилган. Буюртмачининг шахси аниқланган. Ҳуқуқ-тартибот органи ходимларининг таъкидлашича, у Қарағанда вилоятидан бўлиб, у ҳақдаги барча маълумотлар вилоят полиция бошқармасига берилган. Кейинроқ наркотик моддалар сотувчи сайт рекламаси Нур-Султондаги учта кўчага ҳам ўрнатилгани аниқланган.\nСуд Шаҳзода Салимжонова\n06 Июль 17:43 51960\n06 Июль 19:27 43033\n06 Июль 20:12 40599\n07 Июль 23:49 37714\n06 Июль 13:40 37684


Бугун футбол. “Бухоро” – “Насаф” - "Насаф" ФК расмий веб-сайти\nБугун футбол. “Бухоро” – “Насаф”\nБугун ён қўшнилар бўлмиш Бухоро ва Қарши шаҳрининг жамоалари Олий лига 17-турида ўзаро куч синашади.\nБу учрашувга бўлган қизиқиш жуда юқори. Зеро, иккинчи даврани ғалаба билан бошлаган жамоамиз бугун чиройли ўйини орқали ижобий натижа учун майдонга тушади, “Бухоро” жамоаси ҳам ўз ишқибозлари кўз ўнгида нималарга қодир эканлигини исбот қилишга уринади.\nБугун ён қўшнилар чемпионатдаги ўзаро 40-учрашувида майдонга тушадилар. Бухородагиси эса 20-учрашув саналади. Учрашув превьюси.\n“Бухоро” ва “Насаф” жамоалари бунгача Бухорода 19 марта ўзаро куч синашган “Бухоро” ўз уйида 9 бор “Насаф”ни таслим қилган. 4та учрашувда муроса кўчаси танланган. “Насаф” 6 марта Бухородан уч очко билан қайтган. Охирги 4 баҳсда “Насаф” сафардан уч очко билан қайтмоқда. Қизиқарли томони кейинги ўтган 3 учрашувда жамоамиз бир хил 2:0 ҳисобида “Бухоро”ни мағлуб этган. Яъни, бухороликлар “Насаф” дарвозасига йўл топа олишмаган.\nБугунги учрашувда ўзаро натижалар ҳам янгиланади. Баҳсдан кейин бу кимнинг фойдасига ҳал бўлганини билиб оламиз.\nХуллас, футбол ишқибозларини қизиқарли учрашув кутиб турибди. Бугун Бухоро шаҳрига ҳар доимгидек Қаршидан ва вилоятимиздан кўплаб жамоамиз мухлислари ташриф буюришади. Улар бевосита стадионда туриб жамоамизга далда бўлишади.\nБаъзи сабабларга кўра, стадионга ташриф буюра олмаган мухлислар учрашувнинг онлайн матнли трансляциясини сайтимизнинг мана бу саҳифаси орқали кузатиб боришлари мумкин.\nОлий лига 17-тур доирасидаги бугунги “Бухоро” – “Насаф” учрашуви “Бухоро” спорт мажмуасида соат 19:00да бошланишини яна бир марта эслатиб ўтамиз.\nЁн қўшнилар дербисини ФИФА ҳаками Валентин Коваленко бошчилигидаги ҳакамлар бошқариб боришади. Унга қанотларда Мамур Саидқосимов ва Александр Снетковлар ёрдам беришади. Учрашувда захира ҳаками бўлиб, Дмитрий Клепиков ишлайди.\nУчрашувда ҳакамлар ишини Марат Шокирович Исмоилов назорат қилади. Тошкент шаҳридан.\nУшбу учрашувга ЎзПФЛ вакили сифатида, ЎФФ техник бўлими бошлиғи Алим Арифов ташриф буюради.\nУчрашувга марҳамат қилинг ва қизиқарли футбол баҳсини ўтказиб юборманг!


Канадада дронлар воситасида етказиб бериш хизматининг синови бошланади\nТехнология 11 Октябрь 2017 2434\nКанадада дронлар ёрдамида озиқ-овқат маҳсулотлари ва биринчи галда зарур бўлган буюмларни етазиб бериш йўлга қўйилади. Бу хизмат асосан мамлакатнинг автотранспортда бориш қийин бўлган шимолий ҳудудларида жорий этилади, деб хабар қилмоқда Fortune журнали.\nНашрнинг ёзишича, Drone Delivery Canada компанияси тижорий юкларни Канада шимолига дронларда етказиб бериш учун лицензия олган. Квадрокоптерлар бир ой мобайнида Американинг тубжой аҳолиси Moose Cree First Nation қўрғонлари жойлашган ерлар устидан учади. Ҳудуд Торонтодан 708 км узоқликда жойлашган.\n«У ерда деярли йўллар йўқ, шу боисдан ҳам бориш қиммат ва бошоғриқ, — дейди DDC директори Тони Ди Бенедетто. — Иккита қўрғон дарё билан иккига ажралган, унисидан бунисига келиш учун сув таксисини ёллаш керак».\nБу ерларга почта ва зарурий буюмларни етказиб бериш жуда қийин. Масалан, стандарт идишдаги ошхона ювиш воситаси маҳаллий аҳолига 30-40 долларга тушади. Сут ва тез бузиладиган маҳсулотлар 2 марта қимматдир. Қишда маҳаллий аҳоли музлаган дарё устидан фойдаланади, аммо глобал иқлим исиши буни ҳам хавфли сафарга айлантирмоқда. Вертолётда парвоз қилиш соатига 1800 долларга айланади.\nЛогистика билан боғлиқ муаммони ҳал этиш мақсадида дронлар ёрдамида «ҳаво йўли» ташкил этиш режалаштирилмоқда. УУҚни йўналишнинг икки томонида ҳам назорат қилишади ва қувватлашади. Кейинчалик, фақат диспетчерлар кузатувида бўладиган муқобил парвозларни ҳам йўлга қўйиш мумкин. Ҳозирча, DDC бошқармадан дронларнинг тест парвозларига рухсат олди, холос.\nДаставвал компания 4,5 кггача бўлган юкни 80 кмгача масофага элта оладиган кичик дронларни синайди. Шундан сўнг, йирикроқ УУҚлардан фойдаланиш бошланади.\nDDC компаниясининг энг йирик дрони, таъкидланишича, 1500 кг юкни кўтариб, 15 соат мобайнида уча олади. Тизим 12 кмгача баландликдаги УУҚни назорат қилиши мумкин. Аммо тижорат мақсадидаги дронлар 150-450 метр баландликкача кўтарилиши мумкин.\nШвейцария эса, шу йилнинг охиригача тиббий дронлар расман фаолият кўрсатишни бошлайдиган дунёнинг илк мамлакати бўлади.\n21:40 / 20.10.2017 28797\n22:55 / 19.10.2017 28923\n12:19 / 29.09.2017 25424


Қирғизлар Россиядан геноцид учун товон талаб қилмоқда\nҚирғизистон Миллий тарих музейида сақланаётган мазкур суратда 1916 йилги қўзғолон иштирокчиларини оммавий тарзда дорга осилгани акс этган.\nҚирғизистондаги бир қатор нодавлат ташкилотлари Чор Россияси томонидан бостирилган 1916 йилдаги халқ қўзғолонида ўлдирилгани айтиладиган 200 минг одамнинг қариндошларига Москва томонидан товон пули тўланишини талаб қилмоқда.\nҚирғизистондаги ўндан ортиқ нодавлат ташкилотлари ва сиёсий ҳаракатлар томонидан билдирилган бундай талабнома Қирғизистон парламенти ва ҳукуматига тақдим этилган. Талабномада айтилишича, 1916 йилда Россия томонидан қирғиз халқи геноцид қилинган ва бунинг учун Россия ҳукумати жавоб бериши зарур.\n"Исён эмас, қирғин бўлган"\nРоссиядан товон пули талаб қилаётган “Қирғизистон қурувчилар партияси” раиси Бейшенбек Абдрасаков замонавий Россия ҳукумати Чор Россияси уюштирган қирғин учун масъулиятни зиммасига олиши керак, деб ҳисоблайди.\n- Бизни “бу воқеа исён бўлган”, деб тўқсон саккиз йил алдаб келишди. Аслини олганда, бу исён эмас қирғин бўлган. 1916 йилда қирғин бўлганини дадил айта олмаяпмиз. Агар қирғин деб баҳоласак Россия билан муносабатларимиз бузилиб қолишидан қўрқаяпмиз. Бизнинг ҳаракатимиз муносабатларни бузмаган ҳолда, Москва тарихий ҳақиқатни тан олишини истайди. Россия халқаро тажрибага таняган ҳолда қирғин қилинганларнинг авлодларига товон пули тўлаб бериши керак. Қирғиннинг 100 йиллиги хотирланадиган куни Россия президенти Владимир Путин Бишкекка келиб, 1916 йил воқеаларида қурбон бўлганлар хотирасига ўрнатилган ёдгорлик пойига гул қўйса, таъзим қилса яхши бўлар эди, -деди Бейшенбек Абдрасаков.\n1916 йилда қирғизлар Чор Россияси зулмига қарши қўзғолон кўтараган эди. Тарихчиларга кўра, исённи бостириш жараёнида 150 - 200 минг қирғиз қириб ташланган. Қирғизистонда бу тарихий воқеа ҳақида режиссёр Дооронбек Садирбаев “Бечора халқ” деган фильмни суратга олган эди. Бироқ бу фильм қирғиз ҳукумати томонидан тақиқлаб қўйилган.\nТарихчи Бактибек Максутов 1916 йилда қирғизларнинг қирғин қилиниши Россия Давлат Думасида муҳокама қилинганини айтди:\n-1916 йилнинг 15 февралида Россия империяси Давлат Думасида бу масала муҳокама қилинган ва бу ҳақда депутат Керенский ҳисобот берган. Ўз ҳисоботида Керенский оқпошшо сиёсатига қарши чиққан Марказий Осиё халқлари орасида энг кўп жабрлангани қирғизлар эканини айтган. Бу воқеани тергов қилиш мақсадида махсус комиссия ташкил қилиш таклифи киритилган, лекин бу иш амалга ошмай қолган, -деди Бактибек Максутов.\nРоссия "тарихий адолат тикланиши"ни истамайди\n2008 йилда қирғиз парламенти август ойининг биринчи якшанбасини 1916 йилги исён қурбонларини хотирлаш куни сифатида эълон қилган. Ўшанда парламентнинг бу қарори Москва расмийлари норозилигига сабаб бўлган эди.\nРоссия Ташқи ишлар вазирлиги қирғиз парламенти 1916 йил қатағони қурбонларини хотирлаш куни тўғрисида қонун қабул қилганига қарши норозилик баёноти тарқатган.\nБаёнотда 1916 йилдаги қатағон воқеасини кенг жамоатчиликка ошкор этиш ҳаракати Россия ва Қирғизистон ўртасидаги сиёсий-иқтисодий муносабатларга жиддий салбий таъсир кўрсатиши мумкинлиги айтилган. Шу муносабат билан Россия ТИВ қирғиз тарафига қирғин мавзусига катта эътибор қаратмасликни ва “тарихий адолатни тиклаш” уринишларини тўхтатишни тавсия этган эди.\nШундан келиб чиққан ҳолда тарих фанлари доктори Бектемир Жумабаев 1916 йил воқеасига бир томонлама баҳо берилиши ҳам тарихий, ҳам сиёсий жаҳатдан хато бўлишини айтди:\n- Бу воқеада биз томонларга келиб ўтроқлашган рус деҳқонлари ҳам қирғинга учрагани ҳақида ўнлаб фактлар бор. Бу воқеада фақат қирғизлар қирилган деган иддао сиёсий мураккабликларни келтириб чиқаради. Бу масаланинг кўтарилиши Россия билан эндигина яхшиланиб бораётган муносабатларга ҳам путур етказади. Шунинг учун 1916 йил воқеасини ҳар томонлама ўрганиш керак, -деди Бектемир Жумабаев.\n1916 йил:энг кўп исёнлар Фарғона водийсида бўлган\n1916 йилда Марказий Осиёдаги халқлар Чор Россиясининг мардикор олиш сиёсатига қарши исён кўтарган эди. 1916 йил 25 июнда подшо Николай Иккинчи имзолаган Туркистоннинг рус бўлмаган миллатларидан мардикор олиш тўғрисидаги фармонига қарши исён ўша йилнинг 4 июлида Хўжандда бошланган эди. Мазкур фармонга қарши энг кўп исёнлар ҳозирги Ўзбекистон ҳудудида бўлиб ўтгани тарихий ҳужжатларда қайд этилган.\nҲужжатларга таянадиган бўлсак, 1916 йилнинг июлида Самарқандда 25 та, Сирдарёда 20 та, Фарғона водийсида 86 та қўзғолон кўтарилган. Барча исёнлар Россия қўшинлари томонидан аёвсиз бостирилган. 1916 йил воқеасида Туркистонда қанча одам қатлиом қилингани ҳозиргача аниқ эмас.\nТарихчилар бу воқеа пайтида бир неча ўн мингдан бир неча юз минггача бўлган туркистонлик ва 3-4 минг атрофидаги рус деҳқонлари қирғин қилинганини айтиб келадилар.


Ўзбекистон Республикаси Марказий сайлов комиссиясининг мажлиси бўлиб ўтди. Мажлисни Марказий сайлов комиссияси раиси М.Абдусаломов бошқарди.\nМажлисда Ўзбекистон Республикаси Марказий сайлов комиссияси аъзолари, сиёсий партияларнинг раҳбарлари ва оммавий ахборот воситалари вакиллари иштирок этди.\nМажлис қатнашчилари Ўзбекистон Республикасининг Биринчи Президенти Ислом Каримов хотирасини ёд этиб, ҳурмат бажо келтирди.\nЎзбекистон Республикаси Конституциясининг 96, 117-моддалари ҳамда «Ўзбекистон Республикаси Президенти сайлови тўғрисида»ги қонуннинг 8-моддаси, «Ўзбекистон Республикаси Марказий сайлов комиссияси тўғрисида»ги қонуннинг 5 ва 9-моддаларига мувофиқ, 2016 йил 4 декабрь, якшанба кунини Ўзбекистон Республикаси Президенти сайлови куни деб белгилаш тўғрисида қарор қабул қилинди.\nШу муносабат билан Ўзбекистон Республикаси Марказий сайлов комиссияси жорий йилнинг 9 сентябридан Ўзбекистон Республикаси Президенти сайлови бўйича сайлов кампанияси бошланганлигини эълон қилди.\nМарказий сайлов комиссияси мажлисида Ўзбекистон Республикаси Президенти сайловига тайёргарлик кўриш ва уни ўтказиш буйича Асосий тадбирлар дастури ҳам тасдиқланди.\nШунингдек, Марказий сайлов комиссияси Ўзбекистон Республикаси Президенти сайловини ёритиш буйича Республика матбуот марказини тузиш ҳақида қарор қабул қилди. Матбуот маркази Тошкент шаҳри, Навоий кўчаси, 16-уйда жойлашган.


Россия Польшага иссиқхона бодринглари экспортини жадал суръатлар билан оширишда давом этмоқда • EastFruit\nБош саҳифа › Янгиликлар › Россия Польшага иссиқхона бодринглари экспортини жадал суръатлар билан оширишда давом этмоқда\nРоссия Польшага иссиқхона бодринглари экспортини жадал суръатлар билан оширишда давом этмоқда\nМуаллиф: EastFruit 10 Ноя 21 9 Ноя 21 045\nEastFruit таҳлилчиларининг хабарига кўра, 2020 йил охирида Россия иссиқхоналарида етиштирилган бодрингларнинг Польшага биринчи сенсацион экспортидан сўнг 2021 йилда Россиядан Польшага бодринг экспорти ҳажми сезиларли даражада ошди.\nХусусан, 2021 йилнинг дастлабки 8 ойида Россия Польшага 579 тонна сархил иссиқхона бодрингини экспорт қилган бўлса, 2020 йилнинг шу даврида бирорта ҳам жўнатма амалга оширилмаган. Дарвоқе, бутун 2020 йил давомида Россия Польшага 244 тонна сархил иссиқхона бодрингини экспорт қилган. Яъни, ҳозир экспорт ҳажми ўтган йилгидан ошиб кетди.\nШуни қайд этиш жоизки, Россия бодрингининг бутун ҳажми 2021 йилнинг биринчи уч ойида Польша бозорига экспорт қилинди, шундан сўнг янги жўнатмалар бўлмади. Бироқ, 2020 йилда Россия бодринги Польшага октябрь-ноябрь ойларида жўнатилди.\nЖорий йилнинг октябрь ойида Россияда бодринг нархи Польшадаги бодринг нархларидан ошиб, ғайритабиий даражада юқори бўлди. Шунинг учун экспорт ҳақида сўз юритиш мантиққа зиддир. Ноябрь ойининг биринчи ҳафтасида Россияда бодринг нархи кескин тушиб кетди, Польшада эса аксинча, кескин кўтарилди, шунинг учун яқин келажакда Россия Польша бозорига яна бодринг экспорт қилиши мумкин.\nУмуман олганда, Россия 2021 йилнинг биринчи 8 ойида 11 минг тонна иссиқхона бодрингини экспорт қилди, бу 2020 йилнинг шу давридаги экспорт ҳажмидан 28 фоиз юқори. Беларусь 9,9 минг тонна Россия бодрингини импорт қилган асосий бозорлигича қолди – бу ўтган йилга нисбатан икки баравар кўп. Молдовага Россия бодрингини экспорт қилиш ҳам сезиларли даражада – 2,6 баравар ошди, лекин бу ерда ҳажм анча паст – 268 тонна. Эстония ва Грузия ҳам Россияда етиштирилган 200 тоннадан зиёд бодрингни импорт қилди, бироқ бу мамлакатлар 2021 йилда импортни қисқартирган.\nиссиқхонада етиштирилган бодрингнархларПольшаРоссияэкспорт\n2 Ноя 21 2 Ноя 21 0334